**B e s z á m o l ó**

**Martfű Város Önkormányzatának**

**Polgármesteri Hivatala**

**2009-2010. évi tevékenységéről**

**BEVEZETŐ**

MARTFŰ Város Polgármesteri Hivatala (a továbbiakban: Hivatal) rendkívül komplex, szerteágazó munkát végez. Önkormányzati és államigazgatási (ezen belül a körzetközponti jegyzői: okmányirodai, egyes gyámügyi, építéshatósági,) ügyeket készít elő döntésre, közreműködik azok végrehajtásában. Ezen túl a feladatok ellátása érdekében szervező, koordinációs tevékenységet fejt ki együttműködési/társulási megállapodás alapján más települések önkormányzati fenntartású intézmények, érdekképviseleti, civil szervezetek, egyéb önszerveződő közösségek irányába.

Működését a központi és helyi jogszabályok, a képviselő-testületi, bizottsági döntések, a belső utasítások és szabályzatok jelentősen befolyásolják. Ezek közül meghatározó volt a 9/2010.(II.3.) Képviselő-testületi határozat, amely megállapította a Hivatal köztisztviselői 2010. évi teljesítménykövetelményeinek alapját képező kiemelt céljait, hiszen ezen prioritások figyelembe vételével látta el feladatait.

A Hivatal tevékenységének részletes ismertetése előtt szükséges az azt ellátó személyi állomány, valamint az ügyiratforgalmi és hatósági statisztika legjellemzőbb adatainak áttekintése, az irattári, postázási feladatok teljesítésének, továbbá a Hivatal tevékenységét érintő ellenőrzések összefoglalása.

**A Hivatal emberi erőforrás helyzete**

**A Hivatal személyi összetétele**

Martfű Város Önkormányzatának Képviselő-testülete 2011. február 10-ei ülésén elfogadta Martfű Város Önkormányzatának 2010. évi költségvetéséről szóló, 6/2010.(II.11.) önkormányzati rendeletét.

A Hivatal létszámát a 6/2011. (II.11.) önkormányzati rendeletében 2011. január 1. napjától a Képviselő-testület 41 főben (ebből 4 fő a Mezőhéki Kirendeltség munkatársa) határozta meg.

A Martfű Város Polgármesteri Hivatalban és a Mezőhéki Körjegyzőségi Kirendeltségen dolgozó köztisztviselők színvonalas szakmai munkáját a társhatóságok és az ügyfelek is elismerik. Az apparátus irányítását a címzetes főjegyzői címmel rendelkező jegyző látja el, aki több évtizedes, nagy szakmai tapasztalattal rendelkező közigazgatási szakember.

A hivatal apparátusának összetétel: 2010. december 31.

* felsőfokú végzettségű, vezetői megbízással rendelkező köztisztviselő: 5 fő,
* felsőfokú végzettségű köztisztviselő 10 fő,
* középfokú végzettségű köztisztviselő 20 fő,
* ebből prémiumévekben foglalkoztatott felsőfokú végzettségű köztisztviselő 2 fő,
* ebből prémiumévekben foglalkoztatott középfokú végzettségű köztisztviselő 2 fő.

|  |
| --- |
| **Életkor szerinti megoszlásuk:** |
| 31-35 éves | 8 fő |
| 36-40 éves | 10 fő |
| 41-45 éves | 5 fő |
| 51-55 éves | 6 fő |
| 56-60 éves | 6 fő |

A köztisztviselők a képesítési előírásokról szóló 9/1995./II.3./ Korm. rendeletben foglalt követelményeknek megfelelnek, a számukra előírt közigazgatási alap- és szakvizsga kötelezettségeknek eleget tettek.

Nyelvvizsgával angol, illetve német nyelvből 3 fő rendelkezik, közülük 2 fő középfokú C típusú, 1 fő pedig alapfokú C típusú nyelvvizsga bizonyítványt szerzett. Ezen kívül cigány, valamint eszperantó nyelvből 1-1 fő C típusú nyelvvizsgával rendelkezik.

ECDL végzettsége, középfokú szoftverüzemeltetői képesítése 6 főnek van, alapfokú számítástechnikai tanfolyamot 10 fő végzett.

Mérlegképes könyvelői képesítése 6 köztisztviselőnek, közbeszerzési referensi képesítése 2 köztisztviselőnek van.

Felsőfokú szakmai képzésben vesz részt építészmérnöki karon 1 fő.

|  |
| --- |
| **A felsőfokú végzettségű köztisztviselők közül:** |
| Jogász | 2 fő |
| Igazgatásszervező | 4 fő |
| Közgazdász | 3 fő |
| Építészmérnök | 1 fő |
| Építőmérnök | 1 fő |
| Személyügyi szervező | 1 fő |
| Humán erőforrás menedzser | 2 fő |
| Informatikus | 1 fő |
| Pedagógus | 2 fő |

Az alábbi táblázat a 2011. január 1-ei állapotot mutatja be szervezeti egységenkénti és nemenkénti bontásban:

|  |  |  |
| --- | --- | --- |
|  | Betöltött létszám | Dolgozók |
| Nő | Férfi |
| Jegyző, Aljegyző | 2 | 2 | 0 |
| Hatósági Iroda | 15 | 12 | 3 |
| Pénzügyi és Adóügyi Iroda | 13 | 10 | 3 |
| Mezőhéki Kirendeltség | 3 | 3 | 0 |
| Gyámhivatal | 2 | 2 | 0 |
| pp.program | 4 | 4 | 0 |
| Összesen: | 39 | 33 | 6 |

Nemek szerinti megoszlás 2011. január 1.

Amint azt a fenti kördiagram mutatja, a nemek szerinti megoszlás a nők javára tolódik el. A Hivatal munkatársainak mintegy 18 %-a férfi, azaz változatlanul a nők számára vonzóbb a közigazgatás.

**Közszolgálati jogviszony létesítése a Hivatalban**

2010. évben összesen 5 fővel létesült közszolgálati jogviszony, ebből 5-nél teljes munkaidőben a foglalkoztatás.

A felvettek közül 4 fő határozatlan idejű kinevezéssel, a 6 hónapos próbaidő előírásával lépett a közigazgatási pályára. 1 kolléga határozott időre szóló kinevezéssel került Hivatalunkhoz, a tartós táppénz, szülési szabadság, GYES-GYED miatt fizetés nélküli szabadságon lévő helyettesítésére.

A közszolgálati jogviszony létesítéseket mutatja az alábbi táblázat és diagram:

|  |  |
| --- | --- |
| Közszolgálati jogviszony létesítésének módja | 2010. január 1. és 2010. december 31. között létesített jogviszonyok száma (fő) |
| Teljes munkaidőben | Nem teljes munkaidőben | Összesen |
| Határozatlan időre szóló kinevezéssel[(Ktv. 11. § (1) bek.] | 4 | 0 | 4 |
| Határozott időre szóló kinevezéssel [(Ktv. 11. § (2) bek.] | 1 | 1 | 1 |
| Végleges áthelyezéssel [(Ktv. 14. § (2) bek.] | 0 | 0 | 0 |
| Összesen | 5 | 1 | 5 |

**Közszolgálati jogviszony megszűnések**

2010. évben összesen 6 köztisztviselő foglalkoztatási jogviszonya szűnt meg.

A legjellemzőbb megszűntetési ok az áthelyezés volt, tárgyévben 4 fő jogviszonya szűnt meg ezen a jogcímen.

A megszűnés, szünetelés okait, a hozzá tartozó létszámot az alábbi táblázat és diagram tartalmazza, illetve mutatja be:

|  |  |
| --- | --- |
| **Megszűnés, szünetelés jogcíme** | **2010. január 1. és 2010. december 31. között megszűnt jogviszonyok száma (fő)** |
| A kinevezésben foglalt határidő lejártával | 1 |
| A felek közös megegyezésével | 1 |
| Áthelyezés közigazgatási szervhez | 4 |
| Lemondással | 0 |
| Felmentéssel | 0 |
| Összesen | 6 |

**A Hivatal létszámösszetétele besorolás szerint**

A köztisztviselők jogállásáról szóló 1992. évi XXIII. törvény (a továbbiakban: Ktv.) a

közigazgatásban foglalkoztatottakat vezető, ügyintéző, ügykezelő besorolási osztályba sorolja.

A 2010. évben történt személycserék az összképben nem hoztak változást. A felsőfokú végzettségű ügyintézők aránya az apparátuson belül 2010. évben ugyanolyan szinten maradt, mint 2009. évben, azaz 38,46 %, a középiskolai végzettségűeké 61,53 %.

Az ügykezelők száma 2010. évben 1 főre csökkent.

**Képzések**

A köztisztviselők képzése, továbbképzése 2010. évben is fontos feladat volt, ezáltal a napi munkavégzéshez szükséges új ismeretekre tesznek szert a munkatársaink, s így munkájukat nagyobb szakmai hozzáértéssel, magasabb színvonalon tudják végezni.

A képzések egy része kötelező jellegű. Az ügykezelői alapvizsgát az adminisztratív munkakörben dolgozóknak kell letenniük a kinevezésüktől számított 6 hónapon belül.

A közigazgatási alapvizsgát jogszabályi változás következtében csak azoknak a köztisztviselőknek kellett letenniük 2010. november 30-ig (eddig biztosította a törvény a lehetőséget az alapvizsgára), akik 2009. november 30-ig kinevezett köztisztviselőkként állományban voltak a közigazgatási szervnél. A 2009. december 1-től belépők számára a törvény a közigazgatási versenyvizsgát tette kötelezővé.

A korábbiakhoz képest ez lényeges változás volt, hiszen nem utólag, már köztisztviselőként, hanem még a kinevezés előtt kellett letenni a versenyvizsgát. Köztisztviselői kinevezést, vezetői megbízást fenti időponttól csak annak lehetett adni, aki eredményes közigazgatási versenyvizsgával rendelkezett.

Törvényi változás következtében 2010. május 29-től új szabályozás lépett hatályba. Sem közigazgatási alapvizsga, sem a közigazgatási versenyvizsga nem kötelező ettől az időponttól.

A felsőfokú végzettséggel rendelkezők számára továbbra is előírás a közigazgatási szakvizsga

letétele, amely ugyan nem alkalmazási feltétel, de annak elmulasztása azzal a jogkövetkezménnyel jár, hogy nem léphet az érintett köztisztviselő a következő besorolási, vagy fizetési fokozatba.

2010. évben eredményes közigazgatási alapvizsgát egy fő tett. Közigazgatási versenyvizsgával a Hivatalnál egy munkatárs rendelkezik.

2010. év folyamán jelentős létszámot érintő továbbképzésen a Hivatal munkatársai nem vettek részt. Ennek oka, hogy a Dél-alföldi Regionális Államigazgatási Hivatal és jogutóda által szervezett továbbképzések költségtérítésessé váltak, melynek következtében azokon csak néhány köztisztviselő vehetett részt. Egyéb szakirányú továbbképzéseken az érintett köztisztviselők részvétele biztosított volt a pénzügyi lehetőségek függvényében.

2010. évben 1 főnek volt tanulmányi szerződése.

A munkakör ellátásához kapcsolódó tanulmányok azon felül, hogy segítik és ösztönzik a köztisztviselőt, a munkáltató számára is pozitívan hatnak, hiszen az alkalmazott – megszerzett ismeretei által – hatékonyabban láthatja el feladatait, nagyobb felelősségi kört kaphat, ezzel az adott iroda és ezáltal a Hivatal jó színvonalú működését is elősegíti.

**Jubileumi jutalmak alakulása**

A jubileumi jutalmat a köztisztviselők hosszú közszolgálati idejének elismeréseként vezette be a jogalkotó 1992. július 1-jei hatállyal. A köztisztviselő és ügykezelő 25 év munkában töltött idő után 5 évente alanyi jogon jubileumi jutalomra jogosult, melynek megállapítása és kifizetése munkáltatói intézkedéssel történik.

2010. évben összesen 2 munkatárs részére került jubileumi jutalom kifizetésre, míg a korábbi években – 2008-ban 6 fő és 2009-ben 3 kolléga részesült a hosszú szolgálati ideje alapján ebben a juttatásban.

A jubileumi jutalmak fizetésére az alábbiak szerint került sor:

**Humánpolitikai feladatok**

A Humánpolitikai Csoport fő tevékenysége a Hivatal köztisztviselőinek közszolgálati jogviszonyával, valamint a vezető beosztású közalkalmazottak jogviszonyával kapcsolatos humánpolitikai és egyéb feladatok ellátása.

**Helyi önkormányzati képviselőkkel kapcsolatos feladatok**

A helyi önkormányzatokról szóló 1990. évi LXV. törvény, valamint az önkormányzati képviselők jogállásának egyes kérdéseiről szóló 2000. évi XCVI. törvény értelmében a polgármesternek és valamennyi önkormányzati képviselőnek saját és a vele közös háztartásban élő hozzátartozója vonatkozásában vagyonnyilatkozatot kell tennie. A vagyonnyilatkozat tételi kötelezettség határideje 2010. évben január 31-én járt le. A helyi önkormányzati képviselő választásokat követően a polgármesternek és a megválasztott képviselőknek – a mandátum átadását követő 30 napon belül – ismét vagyonnyilatkozatot kellett tenniük. A megválasztott külső bizottsági tagok részére szintén fennáll a vagyonnyilatkozat-tételi kötelezettség, amelynek minden érintett eleget is tett.

A vagyonnyilatkozat-tételi kötelezettségről az értesítést, a kitöltendő vagyonnyilatkozatot a képviselők határidőben megkapták, kitöltötték és leadták, ahol a nyilvántartásba vétel és az őrzés történik.

**A Hivatalban foglalkoztatott köztisztviselőkkel, ügykezelőkkel kapcsolatos feladatok**

A közszolgálati jogviszony létesítésével, illetve megszűnésével, megszüntetésével kapcsolatos feladatokat, valamint az azokhoz kapcsolódó egyéb munkáltatói intézkedéseket a vonatkozó jogszabályoknak megfelelően látták el.

A Ktv. előmeneteli rendszerében előírt soros előrelépés miatt 13 munkatárs történt meg. 1 ügykezelő a II. besorolási osztályba, az ügyintézőkhöz kapott besorolást. 1 kolléga felsőfokú iskolai végzettség megszerzése miatt került magasabb besorolási fokozatba.

A ktv. szerinti bruttó besorolási bér és az illetménykiegészítés figyelembe vételével a hivatali dolgozók esetében bruttó 185.800.-Ft átlagkereset mutatkozott 2010. decemberében.

2010. évben a köztisztviselők esetében bevezetésre került az egyéb juttatások körében a cafetéria rendszer. A Ktv. rendelkezése szerint szabályzatban kellett rögzíteni a juttatások körét és az egyes juttatások mértékét, valamint az eljárási szabályokat.

A képviselő-testület minden évben a költségvetési rendeletében hagyja jóvá azt a keretet, amely önkormányzati szinten lakáscélú munkáltatói kölcsönre fordítható. 2010. évben ezt az összeget a korábbi években elfogadott gyakorlat 2 millió forintban állapította meg a képviselő-testület.

A Hivatal és az egyéb intézmények részére megállapított keretből tárgyévben lakáscélú munkáltatói támogatásban 5 fő közalkalmazotti jogviszonyban álló kolléga részesült, az odaítélt támogatási összegek 500 eFt kerültek meghatározásra. A megállapodásokat a döntést követően elkészítettük.

A Hivatalban foglalkoztatott köztisztviselők teljesítménykövetelményeit megalapozó kiemelt teljesítménycélokat a képviselő-testület 9/2010.(II.3.) határozatában fogadta el, amelynek – valamint az érintett köztisztviselő munkaköri leírásának – alapján az egyéni teljesítménykövetelményeket az irodavezetők határozták meg. A kiírt teljesítménykövetelményeket a munkatársak megismerték, az év folyamán munkavégzésüknél figyelembe vették. A teljesítménykövetelmények értékelése az év végén megtörtént.

A Hivatal Esélyegyenlőségi Tervével részletesen kidolgozásra kerültek azok a feladatok, amelyek biztosítékul szolgálnak a tervben megfogalmazott célok eléréséhez.

2011. évben napirendre kerül a Hivatalban dolgozó köztisztviselők részére elkészített – a kinevezésük mellékletét képező – munkaköri leírások ellenőrzése. Az eddigi tapasztalatok szerint minden munkatárs rendelkezik munkaköri leírással, előfordul azonban, hogy a munkakörváltozást nem követi a munkaköri leírás módosítása.

*A közalkalmazottak jogállásáról szóló 1992. évi XXXIII. törvény (továbbiakban: Kjt.) hatálya alá tartozó intézményekkel, intézményvezetői megbízással rendelkező közalkalmazottakkal kapcsolatos feladatok.*

A hivatal munkája során 2010. évben is kiemelten kezelte a Kjt. hatálya alá tartozó intézményekkel való szakmai kapcsolattartást. Az intézményi körben a Kjt. hatályosulása, illetve a jogszerű munkáltatói intézkedések meghozatalában való közreműködés fontos feladat volt az elmúlt évben is.

Folyamatosan kapcsolatot tartottunk az intézményvezetőkkel, gazdasági vezetőkkel (személyesen, telefonon, e-mail-en). A Kjt. és a végrehajtására megalkotott kormányrendeletek módosításait figyelemmel kísértük és arról az érintetteket tájékoztattuk, ezzel az intézményvezetők segítséget kaptak az egységes jogalkalmazáshoz. Konzultációs lehetőségeket biztosítottunk továbbá minden olyan esetben, amikor az intézménynek nehézséget okozott a jogszabályok értelmezése.

2010. december 31-én a vezető közalkalmazottak száma – az oktatási, kulturális, egészségügyi és egyéb ágazatban 5 fő volt.

2010. év januárjában is – az előző évekhez hasonlóan – elkészültek az új illetmény megállapítására az értesítések, illetve a soros előmenetel alapján az átsorolások, melyet továbbítottunk az illetékes intézményekhez a további intézkedés megtétele érdekében.

**Hatósági Iroda**

Az iroda feladata többek között a hivatal iktatási, irattározási ügykezelési és postázási feladatainak ellátása.

**Ügyiratforgalmi és hatósági statisztika**

A Hivatalban 2010-ben 5021 főszámon és 15789 alszámon összesen 20.810 iktatott irat keletkezett. Ez 0,12 %-kal több mint a 2009-ben iktatott 18.580 irat.





Amint látható a legtöbb ügyirat pénzügyekben (ide tartozik az adóigazgatással és gazdálkodással kapcsolatos ügyek) valamint a szociális ügyekben (segélyek, anyagi juttatások) és az általános igazgatásban (ennek túlnyomó része az Okmányiroda ügyiratforgalma) keletkezett, de kirívóan magas ezek mellett a gyermekvédelmi gyámügyi igazgatásban iktatott iratok aránya is.

4929 (2900 évben 4947) államigazgatási és 1787 ( 2009-ben 1403) önkormányzati hatósági döntés született. ( A hatósági statisztikában szereplő döntés nemcsak a határozatot és végzést, hanem a hatósági bizonyítványt és igazolványt is jelenti.)





Mint a két előző diagramból kitűnik az államigazgatási ügyekben hozott elsőfokú döntések a nagyobb számúak 4929 ( ennek nagyrészt a pénzügyek teszi ki aminek túlnyomó része a gépjárműadó ), mint az önkormányzati ügyekben hozott elsőfokú döntések (1787)

A hatósági ügyekben 2010. évben hozott elsőfokú döntések ellen jogorvoslat nem volt.

A Közigazgatási és Hatósági Irodán belül a szervezési és ügyviteli csoport ellátja a képviselő-testület és az egyes bizottságok adminisztratív feladatait, valamint elkészíti az Ivóvízminőség-javító Önkormányzati Társulás ülésének jegyzőkönyvét.

Ellátja továbbá a polgármester és a jegyző napi munkájához kapcsolódó, általuk meghatározott feladatokat, összehangolja a tisztségviselők ügyfélfogadását, programjait.

Közreműködik a nemzeti ünnepek városi rendezvényeinek az önkormányzat által szervezett és megrendezett más városi ünnepségeknek, az önkormányzati díjak, oklevelek és elismerő címek, valamint a díszoklevelek adományozásának és átadásának lebonyolításában.

Gondoskodik a közérdekű hirdetmények, közlemények megjelentetéséről a város honlapján, illetve a sajtóban. Részt vesz a választások, népszavazások előkészítésével, megszervezésével és lebonyolításával kapcsolatos jegyzői feladatok ellátásában.

**Országgyűlési képviselők választása**

A Magyar Köztársaság elnöke 2010. április 11-re és április 25-re tűzte ki az országgyűlési képviselők általános választását.

A választási eljárás szabályairól szóló 1997. évi C. törvény (továbbiakban Ve.) 9-10.§, valamint 88. §-ban foglaltak figyelembe vételével Martfű 6 szavazókör került kialakításra. Továbbá kijelölésre került a Ve. 10.§ (2) bekezdése értelmében az a szavazókör is, ahol azok a választópolgárok szavazhattak, akiknek lakcíme a lakcímbejelentésre vonatkozó jogszabály értelmében csak az adott település megnevezését tartalmazza, illetőleg akik igazolással rendelkeztek.

A választási iroda feladatai ellátása során – a teljesség igénye nélkül – az alábbi feladatokat

látta el:

* hirdetményt tett közzé a szavazás napjáról, a választással, a jelöléssel, a szavazással kapcsolatos tudnivalókról, továbbá az érvényes jelöléshez szükséges ajánlások számáról,
* közzétette a választókerület jelöltjeinek, a jelölő szervezeteknek a nevét,
* közzétette a választási bizottságok tagjainak és a választási iroda vezetőjének nevét, a választási szervek hivatali helyiségének címét,
* megszervezte a választási szervek tagjainak oktatását, biztosította a választópolgárok pártsemleges tájékoztatását,
* működtette a választások információs rendszereit,
* ellátta a jelöltajánlások ellenőrzésével kapcsolatos technikai feladatokat,
* működtette a választási csalást felderítő számítógépes programot,
* feladatkörében közszolgálati kiadványt, hirdetményt adott ki, stb.

**A választási iroda feladatait a választási jogszabályok maradéktalan betartásával látta el, melynek eredményeként a választás Martfűn zökkenőmentesen zajlott.**

Az országgyűlési választások során a Ve. 89.§-a alapján az a választópolgár, aki a szavazás napján lakcímétől távol, de Magyarország területén tartózkodott, a lakcíme szerint illetékes helyi választási iroda vezetőjétől kért igazolással azon település helyi választási irodájának vezetőjétől – vagy a szavazás napján szavazatszámláló bizottságától – kérhette a névjegyzékbe való felvételét, ahol a szavazás napján tartózkodott. Martfűre 22 fő kért igazolást, a számukra kijelölt szavazókörben a szavazás rendben lezajlott.

A Ve. 61.§ (3) bekezdés alapján a mozgásában gátolt választópolgárt szavazásának lehetővé tétele érdekében - kérésére - a szavazatszámláló bizottság legalább két tagja, a szavazatszámláló bizottság illetékességi területén belül mozgóurnával felkereste és amennyiben igazolással kívánt szavazni, a névjegyzékbe felvette. Martfűn mozgóurnás szavazásra összesen 32 fő nyújtott be írásbeli kérelmet a szavazást megelőzően a Helyi Választási Irodához, illetve a szavazás napján a szavazatszámláló bizottságokhoz.

A Magyarországon lakóhellyel rendelkező nagykorú magyar állampolgárok a Magyar Köztársaság külképviseletein is leadhatták szavazatukat, amennyiben a szavazás napján külföldön tartózkodtak és előzetesen kérték felvételüket a külképviseleti névjegyzékbe. Martfű vonatkozásában összesen 2 fő kérte külképviseleti névjegyzékre történő felvételét.

**A 2010. április 11-én megtartott szavazás során**

Martfűn a választópolgárok száma a névjegyzék lezárásakor:

1. forduló: 5775 fő

szavazóként megjelentek száma összesen:

1. forduló: 3658 fő 63,34%

Az országgyűlési képviselők választásáról szóló 1989. évi XXXIV. törvény 7. § (1) értelmében „az egyéni választókerületben az első választási fordulóban az a jelölt lesz országgyűlési képviselő, aki megkapta az érvényes szavazatoknak több mint a felét, feltéve, hogy a szavazáson a választókerület választópolgárainak több mint a fele szavazott.”

A hivatkozott jogszabály alapján a választás 1. fordulója nem volt eredményes volt, így második választási forduló megtartására is szükség volt.

**A 2010. április 25-én megtartott szavazás során**

Martfűn a választópolgárok száma a névjegyzék lezárásakor:

1. forduló: 5778 fő

szavazóként megjelentek száma összesen:

1. forduló: 2387 fő 41,3 %.

Martfűre 20 fő kért igazolást, a számukra kijelölt szavazókörben a szavazás rendben lezajlott.

A Ve. 61.§ (3) bekezdés alapján a mozgásában gátolt választópolgárt szavazásának lehetővé tétele érdekében - kérésére - a szavazatszámláló bizottság legalább két tagja, a szavazatszámláló bizottság illetékességi területén belül mozgóurnával felkereste és amennyiben igazolással kívánt szavazni, a névjegyzékbe felvette. Martfűn mozgóurnás szavazásra összesen 30 fő nyújtott be írásbeli kérelmet a szavazást megelőzően a Helyi Választási Irodához, illetve a szavazás napján a szavazatszámláló bizottságokhoz.

A választás II. fordulója érvényes és eredményes volt és a választási jogszabályok maradéktalan betartásával zökkenőmentesen zajlott.

**Helyi önkormányzati képviselők és polgármesterek választása**

A Magyar Köztársaság elnöke 2010. október 3-ra tűzte ki a helyi önkormányzati képviselők és

polgármesterek választását.

Új jogszabályt fogadott el a Parlament a tavalyi év nyarán, a helyi önkormányzati képviselők és polgármesterek választásáról szóló 2010. évi L. törvény 3.§-a alapján a települési önkormányzat képviselő-testülete tagjainak számát a választás évének január 1-jei lakosságszáma alapján kellett meghatározni.

Fentiek figyelembe vételével meghatározásra került Martfű esetében a képviselőtestület tagjainak száma, amely 8 képviselőből tevődik össze.

A Ve. 9-10. §-a, valamint 101-102. §-a alapján Martfűn 6 szavazókör került kialakításra. A Ve. 105. § (1) bekezdése alapján az önkormányzati választások előkészítésében és lebonyolításában Martfűn 6 Szavazatszámláló Bizottság, Helyi Választási Bizottság, valamint Helyi Választási Iroda (továbbiakban: választási iroda) működött.

A választási iroda a feladatait az országgyűlési választásokhoz hasonlóan látta el a Ve. és a választási eljárásról szóló 1997. évi C. törvénynek a helyi önkormányzati képviselők és polgármesterek, valamint a kisebbségi önkormányzati képviselők választásán történő végrehajtását szabályozó 5/2010.(VII.16.) KIM rendeletben meghatározottak szerint, figyelembe véve az eljárási határidők és határnapok megállapításáról szóló 4/2010.(VII.16.) KIM rendeletet is.

A választási iroda hathatós előkészítő, felkészítő munkájának eredményeként a helyi önkormányzati képviselők és polgármesterek választása is sikeresen és eredményesen zajlott.

Az önkormányzati választások során összesen 24 képviselőjelölt és 2 polgármester-jelölt indult.

A választópolgárok száma a névjegyzéken a szavazás megkezdésekor: 5.849 fő volt, a szavazáson a választópolgárok 56%-a, 3276 fő jelent meg.

A polgármester választás is eredményes volt, az érvényes szavazatok 77 %-át Dr. Bakonyi Péter független jelölt kapta.

Sajnos megválasztott polgármesterünk néhány nappal a választás után elhunyt, ezért 2010. december 19-én időközi polgármester választást tartottunk a településen, amelyen 6 jelölt indult.

A választópolgárok száma a névjegyzéken a szavazás megkezdésekor 5875 fő volt, a szavazáson a választópolgárok 37%-a 2191 fő vett részt.

A polgármester választás eredményes volt, az érvényes szavazatok 34%-át Dr. Kiss Edit független jelölt kapta.

A Hatósági Iroda elsődlegesen a jegyzői hatáskörbe utalt közigazgatási hatósági feladatokat látja el. Ezen kívül intézi a szabálysértési, birtokvitás, anyakönyvi és hagyatéki ügyeket. Előkészíti a feladatkörébe tartozó önkormányzati ügyeket.

**Anyakönyvi ügyintézés jogszabályi környezete, jogszabályváltozások**

Az anyakönyvi ügyintézés egyre szerteágazóbb ismereteket követel a növekvő számú, nem magyar állampolgár magyarországi házasságkötése, a magyar állampolgárok külföldön történő anyakönyvi eseményeinek hazai anyakönyvezése, külföldön történő házasságkötéshez tanúsítvány kiállítása és az állampolgársági ügyek intézése során. Magas szintű számítástechnikai ismereteket igényel az Anyakönyvi Szolgáltató Alrendszer (ASZA) üzemeltetése a folyamatosan bővülő felhasználó

felületek miatt.

Az anyakönyvi ügyintézés sokféle feladatból tevődik össze. Két legjellemzőbb mutatója az anyakönyvezett események (alapbejegyzések) és a kiállított okiratok száma.

**Az anyakönyvezett események**

Alapbejegyzések (anyakönyvi esemény: a születés, a házasság, a halálozás, és az újbóli anyakönyvezés anyakönyvbe történő bejegyzése.).

2010-ben 61 alapbejegyzés történt, ebből a születési bejegyzések száma 0, a házassági bejegyzések száma 28 és a halálozási bejegyzések száma 33.

Alapbejegyzések száma évek óta hasonlóan alakul.

|  |  |  |  |  |  |
| --- | --- | --- | --- | --- | --- |
| **Megnevezés** | **2006 év** | **2007 év** | **2008 év** | **2009 év** | **2010 év** |
| Születés \* | - | - | - | - | - |
| Házasság | 30 | 23 | 28 | 24 | 28 |
| Halálozás | 17 | 19 | 29 | 21 | 33 |
| Összesen | 47 | 42 | 57 | 45 | 61 |

\* Alapbejegyzések száma = születések száma + újbóli anyakönyvezések száma

**Kiállított anyakönyvi okiratok**

A születés, a házasságkötés és a haláleset anyakönyvezését követően az érintett részére egy ízben hivatalból illetékmentes anyakönyvi kivonatot kell kiállítani. Az állampolgárok legtöbbször a születési kivonataik pótlásáért fordulnak a Hivatalhoz, melyek okmányaik kiállításához, vagy nyugdíj megállapításához szükségesek. Társhatóságoknak általában anyakönyvi értesítést állítunk ki, míg a felettes szerveknek és a gyámhivataloknak anyakönyvi másolatot küldünk.

2010-ben 95 kivonatot adtunk ki.

**Házasság**

Sokan az anyakönyvvezetőket az esketéssel kötik össze, pedig ez az anyakönyvvezetői feladatok igen csekély százalékát teszi ki. A házasságkötések száma 2006-tól folyamatosan csökken, 2010-ben már az 500-as esemény számot sem értük el. 2010-ben 28 esküvő köttetett Martfűn, a házassági anyakönyvekbe bejegyzett házasságfelbontások száma pedig 9.

Esküvői szolgáltatások alakulása 2010-ben

A szolgáltatásokat 28 házasulandó pár vette igénybe. Mindannyian a házasságkötő teremben kötöttek házasságot. Országosan csökkenő tendenciát mutat a házasságkötések száma, Martfűn is érzékelhető ez a folyamat. Elterjedt, hogy a polgári házasságkötést és az egyházi szertartást nem egy napra szervezik, ezért sok esetben egyszerűbb szertartást kérnek a Polgármesteri Hivatalban. Az esküvői rendezvényen maximális segítséget nyújtunk az ügyfél által hozott közreműködők irányításában. A díszterem szépsége és a színvonalas rendezés miatt nem csak a Martfűi és Martfű környéki lakosok kötnek házasságot városunkban. A szolgáltatás bevétele 2010-ben: 72.800.-Ft.

Egyéb rendezvények

2010-ben 3 család 3 gyermekének tartottunk névadó ünnepséget. A szolgáltatások bevétele 2010-ben 4.800.-Ft volt.

**Halálozás**

A halálozások száma évek folyamatosan növekszik. 2010-ben 33 haláleset történt Martfűn.

**Bejegyzett élettársi kapcsolat létesítése (BÉT)**

2009. július 1-én lépett hatályba a bejegyzett élettársi kapcsolatról szóló 2009. évi XXIX. törvény. A törvény az azonos neműeknek engedélyezte a bejegyzett élettársi kapcsolat létesítését.

A várakozást nem igazolta a megkötött bejegyzett élettársi kapcsolatok száma (2009-ben nem köttetett). Martfűn 2010-ben nem történt bejegyzett élettársi kapcsolat létesítése.

**Állampolgársági kérelem és állampolgársági eskü**

Az egyik legösszetettebb anyakönyvvezetői feladat. A magyar állampolgárság megszerzésére

irányuló kérelemről a köztársasági elnök dönt. Állampolgársági kérelmet legnagyobb számban a magyar nemzetiségű nem magyar állampolgárok terjesztenek elő. 2010-es év végén nőtt az állampolgársági esküt tevők száma.

Az Állampolgársági Igazgatóság igyekezett felgyorsítani a folyamatban lévő kérelmek elbírálását, mert 2011-január 1-től hatályba lépett az egyszerűsített honosítás, amely várhatóan nagy számú kérelem benyújtását jelenti mind Magyarországon, mind külföldön a magyar konzulátusokon.

Honosítási kérelmek: 40 fő kérelmező.

**További jellemző feladatok az anyakönyvi ügyintézésben:**

Utólagos bejegyzések az alapbejegyzésekben történt változások bejegyzése az anyakönyvekbe 25.

Adatváltozások és az anyakönyvi események átvezetése a személyiadat-és lakcímnyilvántartáson 86.

**A szabálysértési ügyek jogi környezete, jogszabályváltozások**

Ezek a feladatok büntetőjogi jellegük miatt összetett tudást igényelnek. Sok esetben van szükség a szabálysértések bűncselekménytől való elhatárolására, ami teljes körű jogszabály ismeretet feltételez, illetve jogértelmezési feladatokat ró az ügyintézőre.

2008. január 1. óta a pénzbírság legalacsonyabb összege háromezer forint, legmagasabb összege százötvenezer forint. Az önkormányzati rendeletben megfogalmazott szabálysértés legmagasabb büntetési tétele 2010. augusztus 19. óta ötvenezer forint lehet.

A szabálysértési hatóságokra nézve mind a bíróság, mind az ügyészség rendelkezései, állásfoglalásai kötelező érvényűek, így gyakran előfordul, hogy az ország területén egyazon kérdésben akár ötféle különböző álláspontot képviselnek a jogalkalmazók. Ilyen a pénzbírság közérdekű munkára átváltoztatásának kérdése.

Az ügyek legnagyobb hányadában több eljárási cselekmény megtételére kerül sor az alap és végrehajtási eljárásban egyaránt. A szabálysértési bírságok behajtását önkéntes teljesítés hiányában a jogerőre emelkedéstől számított 2 éven keresztül meg kell kísérelni.

A szabálysértésekről szóló 1999. évi LXIX. törvény (a továbbiakban Sztv.) 2010. január 1-i hatályú módosítása létrehozta a központi szabálysértési nyilvántartást (KSZNY), egyidejűleg megszüntette a jegyző adatkezelési, adatszolgáltatási jogosultságát. Ez több területen is problémát vet fel. Az Sztv. 23. §-ában 2009. december 31. napjáig lehetőség volt a büntetés kiszabásának szempontjai között az eljárás alá vont személy előéletét megvizsgálni, 2010. január 1. napjától pedig ez már kötelező, az ehhez kapcsolódóan szükséges adatszolgáltatást – jogosultság hiányában – viszont meg kellene tagadni a bíróságoktól és a rendőrségtől. Ugyanezen ok miatt nem lenne teljesíthető adatszolgáltatás lőfegyver-engedélyezési és szerencsejáték szervezés engedélyezési eljárásban sem.

Ezen ok miatt indokolt lenne az Sztv. olyan irányú módosítása, hogy a jegyző adatkezelési, adatszolgáltatási jogosultsága a KSZNY bevezetése előtti időszakra is kiterjedjen.

2010. augusztus 19-én lépett hatályba a 2010. évi LXXXVI. törvény a közbiztonság javítása érdekében szükséges egyes törvénymódosításokról. Legfontosabb változás, hogy az eddig önkormányzati szabálysértési hatóság hatáskörébe tartozó magánlaksértés és a tulajdon elleni szabálysértések esetében a hatályba lépést követően az elbírálásra a bíróság rendelkezik hatáskörrel.

A 2010. augusztus 18-ig elkövetett szabálysértések miatt érkezett feljelentések esetében az eljárást tovább kellett folytatni, az ezt követően elkövetett szabálysértés miatti feljelentésre viszont már nem indítható eljárás, az ügy iratait haladéktalanul a rendőrséghez kell megküldeni az előkészítő eljárás lefolytatására. Egyéb szabálysértések esetében az eljárási szabályok változatlanok.

Nem változtak a végrehajtási szabályok sem. Az Sztv. 127/A. § (1) bekezdése szerint a bíróság által kiszabott pénzbírság, a bíróság által megállapított egyéb pénzösszeg, valamint a bíróság által megállapított kár értékének végrehajtásáról a XII. Fejezet végrehajtási szabályai szerint, az elkövető lakóhelye vagy tartózkodási helye, ennek hiányában az elkövetés helye szerint illetékes települési önkormányzat jegyzője gondoskodik. Ebből következik, hogy a bíróság hatáskörébe kerülő szabálysértések esetében is a kiszabott bírságok végrehajtása a jegyző feladata maradt, az ebből adódó feladatmennyiség tovább nőtt.

A szabálysértési eljárás során befolyt összegek állami bevételt képeznek, szemben pl. a környezetvédelmi, építésügyi stb. bírságokkal, amelyek bizonyos hányadát az állam az önkormányzatoknak visszautalja. Az újonnan megalkotott jogszabályok sokasága, illetve a meglévők módosítása folyamatosan növeli a jegyzői feladatok körét, ehhez kapcsolódóan a jogszabályi előírások megszegőit szabálysértési eljárással és büntetéssel fenyegeti. Ez megmutatkozik mind új tényállások megfogalmazásában, mind a már meglévő tényállások új

tartalommal kitöltésében.

Az állampolgári fegyelem lazulása, valamint a munkanélküliség, illetve az életszínvonal csökkenése ellenére a kiszabott pénzbírság önkéntes megfizetése évről évre hasonló.

**Bíróságok által kiszabott pénzbírságok és megállapított egyéb pénzösszeg végrehajtása**

A 2008. évi LXXIX. törvény 2009. február 1-jei hatállyal oly módon módosította a szabálysértésekről szóló törvényt, hogy a bíróság által kiszabott pénzbírság és a bíróság által megállapított egyéb pénzösszeg végrehajtásáról az elkövető lakóhelye vagy tartózkodási helye, ennek hiányában az elkövetés helye szerint illetékes települési önkormányzat jegyzője

gondoskodik.

**A rendőrség által kiszabott és közérdekű munkára átváltoztatott pénzbírságok végrehajtása**

A szabálysértési bírságot felváltó közérdekű munka végrehajtása – bár kidolgozott keretek között folyik – nem zökkenőmentes. Ennek oka az elkövetők negatív hozzáállása. Jellemzően a bírságolt személyek alkalmi, vagy be nem jelentett munkából élnek, ezt a munkát nem mindig akarják feladni a közérdekű munka miatt. Városunkban jelenleg 1 munkahely, a TESZ áll rendelkezésre. A munkahelyen alapvetően parkgondozási, köztisztasági feladatokat kell ellátni.

A szabálysértési jogszabályok változásával a közérdekű munka szabályai nem változtak annak ellenére, hogy a jogalkalmazók a jogintézmény megszüntetését javasolják.

**A társhatóságoktól érkező megkeresések, belföldi jogsegély iránti kérelmek teljesítése**

Társhatóságoktól mind szabálysértési, mind birtokvitás ügyekben érkeznek megkeresések. Ezek egyik része az illetékességi területen kívüli meghallgatás, másik része pedig a hatáskörrel rendelkező szervektől kvázi szakhatósági megkeresés annak igazolása érdekében, hogy ügyfelük szabálysértés miatt hatóságunknál az utóbbi 2 évben elmarasztalva volt-e (szerencsejátékkal vagy lőfegyverrel kapcsolatban).

Feladatok alakulása 2009-2010.

|  |  |  |
| --- | --- | --- |
| **Feladat/év** | **2009.** | **2010.** |
| Szabálysértési ügyek | 70 | 69 |
| Ebből tulajdon elleni szabálysértés | 12 | 35 |
| Ebből lopás miatt bírságoltak száma | 12 | 3 |
| Bíróságok által kiszabott pénzbírságok és megállapított egyéb pénzösszeg végrehajtása | 4 | 3 |
| Közérdekű munka (rendőrségi által kiszabott és átváltoztatott bírság) | 7 | 6 |
| Szabálysértési megkeresés | 38 | 40 |

**Az éves szabálysértési statisztikai jelentés elkészítése**

Az önkormányzati szabálysértési hatóság minden évben a jogszabálynak megfelelően az abban megadott határidőben összefoglaló statisztikai jelentést készít és azt a megyei kormányhivatalnak megküldi.

2009. október 24-én lépett hatályba a 228/2009. (X. 16.) Korm. rendelet a jegyző hatáskörébe tartozó birtokvédelmi eljárásról. E jogszabály érdemben nem változtatott a birtokvitás eljárás szabályain, inkább csak pontosította azt.

# Birtokvita

A jegyző előtt folyó birtokvédelmi eljárás lényege, hogy akit birtokától jogellenesen megfosztanak, vagy birtoklásában zavarnak – a birtoksértő magatartás magvalósulásától számított egy éven belül – kérheti a birtoksértő állapot megszüntetését és az eredeti állapot helyreállítását.

A birtokviták zömében szomszédok közötti viták eredményei.

A bírósági eljárástól lényegesen rövidebb idő alatt meghozott döntések azt eredményezik, hogy a birtoklásban sértett ügyfelek olyan esetben is a jegyzőhöz fordulnak, amely probléma a jegyző előtti birtokvitás eljárásban nem orvosolható.

A birtokvitás eljárások a közigazgatási eljárás szabályai szerint zajlanak, a döntések azonban a Ptk. rendelkezései alapján kerülnek meghozatalra.

A birtokvitás ügyekben jellemzően hosszas bizonyítási eljárás – tárgyalások, helyszíni szemlék, tanú meghallgatások – előzik meg a döntést.

A birtokvédelmi eljárásban hozott határozat fellebbezéssel nem támadható meg, hanem az ellenérdekű féllel szemben a bíróságon lehet keresettel élni.

2010. évben birtokvédelmi eljárás lefolytatására 5 esetben került sor, a felettes szerv 3 esetben jelölte ki a birtokvédelmi eljárás lefolytatására Martfű Város Jegyzőjét. A birtokvédelmi ügyekben indult eljárások során - az általános tételű eljárási illeték meg nem fizetése miatt – 2 esetben került sor a kérelem visszavonására, ami a birtokvédelmi eljárás megszüntetését eredményezte

# Hagyaték

A hagyatéki eljárás célja, hogy az örökhagyó halálával bekövetkező hagyatékátszállást – az örökösként érdekelt személyeknek és a hagyaték egyes vagyontárgyaira, vagyoni részhányadára való öröklési jogcímüknek a megállapításával – biztosítsa.

A hagyatéki leltár felvételére az örökhagyó utolsó belföldi lakóhelye szerint jegyző illetékes.

A hagyatékot leltározni kell különösen, ha a hagyatékban belföldön fekvő ingatlan, belföldi cégjegyzékbe bejegyzett gazdasági társaság, illetve szövetkezetben fennálló tagi részesedés, lajstromozott vagyontárgy, a törvényben megállapított öröklési illetékmentes értéket meghaladó értékű ingó vagyon van, a bejelentett hagyatéki tartozások várhatóan meghaladják a hagyatékba tartozó vagyon értékét. Leltározni kell továbbá az öröklésben érdekelt kérelmére, illetve ha az örökösként érdekelt öröklési érdekek veszélyeztetve van, illetve ha az örökhagyó végintézkedésével alapítvány létesítését rendelte el.

2010. évben indult hagyatéki eljárások száma: 108, melyből 4 esetben került sor póthagyatéki eljárásra.

A meghallgatott hozzátartozók 21 esetben nyilatkoztak arról, hogy az elhalt után kötelező leltározás alá eső vagyontárgy nem maradt, így ezen esetekben a halottvizsgálati bizonyítvány érdemi intézkedés nélkül került irattárba.

A Közigazgatási és Hatósági Irodán belül a szervezési és ügyviteli csoport ellátja a képviselő-testület és az egyes bizottságok adminisztratív feladatait, valamint elkészíti az Ivóvízminőség-javító Önkormányzati Társulás ülésének jegyzőkönyvét.

Ellátja továbbá a polgármester és a jegyző napi munkájához kapcsolódó, általuk meghatározott feladatokat, összehangolja a tisztségviselők ügyfélfogadását, programjait.

Közreműködik a nemzeti ünnepek városi rendezvényeinek az önkormányzat által szervezett és megrendezett más városi ünnepségeknek, az önkormányzati díjak, oklevelek és elismerő címek, valamint a díszoklevelek adományozásának és átadásának lebonyolításában.

Gondoskodik a közérdekű hirdetmények, közlemények megjelentetéséről a város honlapján, illetve a sajtóban. Részt vesz a választások, népszavazások előkészítésével, megszervezésével és lebonyolításával kapcsolatos jegyzői feladatok ellátásában.

A termőföldre vonatkozó elővásárlási és előhaszonbérleti szerződések kifüggesztése

Termőföld vagy tanya eladása vagy haszonbérbe adása esetén a tulajdonos a szerződés megkötése előtt az ajánlatot köteles **15 napra a Hivatal hirdetőtábláján kifüggesztetni**. Kérelemre 2009 évben 51 db, 2010 évben 11 db kifüggesztést intéztünk és vettünk nyilvántartásba, amely az előző évben tapasztaltakkal összehasonlítva csökkenő tendenciát mutat. Megemlítendő, hogy az eljárás 2009. március 1 napjával lényeges változáson ment keresztül, miszerint a fenti ajánlatokat minden esetben **meg kell jelentetni** a **központi kormányzati portálon** ([www.magyarorszag.hu/hirdetmeny](http://www.magyarorszag.hu/hirdetmeny)). Ez a változás a feladatok megnövekedését vonta maga után.

A talált tárgyak kezelése

Az eljárás a tulajdonos felkutatására, a talált tárgyak kilencven napig történő őrzésére, nyilvántartására, kiadására, értesítésére, selejtezésére vonatkozik. 2010. évben a talált tárgyakkal kapcsolatos ügyszám közel 10 volt.

Egyéb, ritkábban előforduló feladatok

Vadkár ügyek intézése, mely során a felek közös kérelmére a szakértő kijelölése, az esetleges egyezség határozatba foglalása történik ( a korábbi jogi szabályozás csak jegyzőkönyvbe foglalást írt elő). Az elmúlt évben egyetlen esetben került sor vadkárszakértő kijelölésére (Mezőhék településen).

**Okmányiroda**

Az okmányiroda a személyazonosító igazolvánnyal, a személyi azonosítóról és lakcímről szóló hatósági igazolvánnyal, az egyéni vállalkozói igazolvánnyal, a közúti járművezetésre jogosító, a jármű tulajdonjogát (üzemben tartását) igazoló, illetve a közúti forgalomban való részvételre jogosító okmányokkal, útlevéllel kapcsolatos hatósági ügyeket végzi.

Ha a jogszabály eltérően nem rendelkezik, az okmányiroda az ország területére kiterjedő illetékességgel látja el a hatáskörébe utalt feladatait.

Martfű Város Jegyzőjéhez, mint körzetközponti feladatokat ellátó települési önkormányzat jegyzőjéhez az okmányiroda feladatkörébe tartozó ügyekben a 256/2000. (XII. 26.) Korm. rendelet szerint Martfűn kívül Rákócziújfalu tartozik.

A közúti közlekedési igazgatási feladatokat főszabályként bármely okmányiroda elláthatja, azonban egyes különleges rendszámtáblákra vonatkozóan kizárólagos illetékességi szabályok érvényesülnek: A megye területére kiterjedő illetékesség vonatkozik a szabványtól eltérő alapszínű (sárga) rendszámtáblák kiadására, valamint a "P" és "Z" betűjelű ideiglenes rendszámtáblákkal kapcsolatos eljárásra, melyet a megyeszékhelyen működő okmányiroda végez.

Az okmányirodához tartozik a népesség-nyilvántartás, amelynek feladatai a következőek:

* személyi- adat és lakcímnyilvántartásból adatszolgáltatás,
* a közterület elnevezés változásainak átvezetése,
* számítógépes adatrögzítés,
* választások lebonyolításához a névjegyzék aktualizálása,
* adatjavítás,
* lakcím fiktívvé nyilvánítása,
* illetékességi területhez tartozó települések lakcímváltozásainak átvezetése,
* újszülöttek lakcímkártyával való ellátása.

**Az egyes ügytípusok és azok számszerű megjelenítése**

A közúti közlekedési igazgatási feladatokról, a közúti közlekedési okmányok kiadásáról és visszavonásáról szóló 35/2000. (XI.30) BM rendelet alapján az okmányiroda ellátja a körzetközponti feladatokat ellátó települési önkormányzat jegyzője számára meghatározott közlekedési igazgatási hatósági feladatokat:

* járművezetésre jogosító okmányok kiállítása, érvényesítése, cseréje, visszavonása, a vezetési jogosultság szünetelésének bejegyzése,
* a jármű tulajdonjogát igazoló hatósági okmány (törzskönyv) kiállítása, átadása, cseréje,
* pótlása, selejtezése, forgalmi engedélyek selejtezése,
* a gépjárművek közúti forgalomban tarthatóságát igazoló okmányok kiállítása, cseréje,
* pótlása és az ügyfelek részére történő átadása,
* a fentiekben megjelölt okmányok kiadásával kapcsolatos feladatkörébe utalt adatkezelési feladatok, ezen adatok, adatváltozások nyilvántartáson történő átvezetése,
* a járművek kérelemre, hivatalból történő forgalomból kivonása,
* az okmányok, hatósági jelzések elvesztése, eltulajdonítása, megsemmisülése esetén körözés elrendelésének kezdeményezése (törzskönyv, vezetői engedély, forgalmi engedély, rendszámtábla).

**A közlekedésigazgatás egyes ügyeinek számszerű megjelenítése 2010. évben**

|  |  |
| --- | --- |
| **Megnevezés** | **db** |
| vezetői, ideiglenes vezetői és nemzetközi vezetői engedély | 1359 |
| a járműnyilvántartásban elvégzett karbantartások  | 1346 |
| elindított torzskönyvek | 160 |
| kinyomtatott forgalmi engedélyek | 391 |
| gépjárművekkel kapcsolatos ügyiratok | 214 |
| regisztrációs matrica és rendszám | 26 |
| **Összesen** | 3496 |

Az okmányiroda a személyazonosító igazolvány kiadásáról és nyilvántartásáról szóló 168/1999. (XI. 24.) Korm. rendelet alapján ellátja az okmánycsalád (személyi igazolvány, lakcím igazolvány, útlevél) elemeinek kiadásával, az egyéni vállalkozói tevékenységgel kapcsolatos ügyekben eljáró hatóság kijelöléséről, valamint egyes kormányrendeleteknek az egyéni vállalkozóról és az egyéni cégről szóló 2009. évi CXV. törvény módosításáról szóló 308/2009. (XII. 28.) Korm. rendelet alapján az egyéni vállalkozói igazolvány kiadásával, a mozgásában korlátozott személy parkolási igazolványáról szóló 218/2003. (XII. 11.) Korm. rendelet alapján a mozgáskorlátozott parkolási igazolvány kiadásával és a központi elektronikus szolgáltató rendszer igénybevevőinek azonosításáról és az azonosítási szolgáltatásról szóló 224/2009. (X. 14.) Korm. rendelet alapján az ügyfélkapuval kapcsolatos körzetközponti jegyzői feladatokat:

* lakcím bejelentési kérelmek teljesítése és a település közigazgatási területén lakcímmel rendelkező polgárok adatainak, illetve adatváltozásainak a nyilvántartáson történő átvezetése,
* a polgárok személyi azonosítóval történő ellátása, annak módosítása, illetőleg visszavonása, talált, lejárt, érvénytelen igazolványok selejtezése,
* a törvényben meghatározott feltételek fennállása esetén adatszolgáltatás teljesítése a nyilvántartásból, a nyilvántartott adatokról közokirat kiadása,
* személyazonosító igazolvány kiadása, elvesztése esetén körözéséről való intézkedés, útlevélkérelmek intézése, mozgáskorlátozott parkolási igazolványok kiadása,
* a közterület elnevezés változásainak átvezetése, a címnyilvántartás aktualizálása, a
* névjegyzék aktualizálása, lakcímek fiktívvé nyilvánítása,
* a vállalkozói igazolvány kiadásával, módosításával, megszüntetésével és megvonásával kapcsolatos feladatok ellátása, az ügyfélkapu-regisztrációs feladatok teljesítése.

**A személyi okmány-előállítás egyes ügyeinek számszerű megjelenítése 2010. évben**

|  |  |
| --- | --- |
| **Megnevezés** | **db** |
| állandó és ideiglenes személyi igazolvány | 1080 |
| útlevél | 270 |
| mozgáskorlátozottak parkolási igazolványa | 34 |
| lakcím igazolvány | 879 |
| adatszolgáltatás | 216 |
| ügyfélkapu létesítése | 180 |
| lakcím fiktívvé nyilvánítása | 3 |
| selejtezett igazolványok | 471 |
| **Összesen** | **3133** |

Mindkét területen jellemző, hogy az egyes szakrendszereket az év folyamán hónapról hónapra fejlesztették, különböző technikai módosításokkal látták el, folyamatos tanulásra késztetve ezzel az ügyintézőket.

A 2009/2010. tanév rendjéről szóló 24/2009. (V. 25.) OKM rendelet jegyzői hatáskörbe utalta az írásbeli érettségi vizsgák feladatlapjainak az elosztását, amely az Okmányiroda feladatkörébe került. Ez tényleges feladatot a tavalyi év során májusban és októberben jelentett, amikor a középfokú intézményben lezajlottak az érettségi vizsgák. Ezt a feladatot a kollegák az ügyfélfogadási idő kezdetét megelőzően (reggel 6.30-8.00 óra között) látták el, nem akadályozva ezzel az érdemi ügyintézést.

A 2010. évben lezajlott országgyűlési és önkormányzati választások lebonyolításában az Okmányiroda tevékenyen részt vállalt, a Helyi Választási Irodán a névjegyzék vezetése és aktualizálása volt a feladata, az okmányiroda munkatársai végezték az ajánlószelvények ellenőrzését, illetve 2 kollega a választás estéjén az adatrögzítésben is részt vett.

**A 2010-es év összevetése a megelőző évekkel a legfontosabb ügytípusoknál**

A táblázatokból kitűnik, hogy a 2009-es évet követően a tavalyi évben még tovább csökkent a használt autó átírások, illetve az új autók forgalomba helyezésének a száma. Ez az autóipart is jelentősen sújtó válságnak tudható be, mely az okmányirodai ügyintézésben is éreztette hatását.

A legyártott útlevelek száma folyamatos csökkenést mutat, ez két tényezőnek tudható be. 2009 júniusától igényelhető személyi igazolvány gyermekeknek, így az EGT-n belüli külföldi utazáshoz már nem kell útlevelet igényelni a gyermekek részére. A másik oka a csökkenésnek, hogy egyre több EU-n kívüli ország elfogadja a személyi igazolványt az országba történő beutazáshoz, a tavalyi évtől például nem kell már útlevelet igényelni sem Szerbiába sem Macedóniába történő utazás esetében sem. Természetesen az útlevéligénylés számának csökkenése a kiállított személyi igazolványok számának növekedését vonta magával fenti okok miatt.

A legyártott lakcímkártyák száma nagyjából hasonlóan alakult az elmúlt években, míg az iroda által végzett adatszolgáltatás mennyisége folyamatos növekedést mutat.

Az adatszolgáltatással kapcsolatban elmondható, hogy a 216 megkeresés alapján közel 250 személyről szolgáltatott adatot az okmányiroda az arra jogosultaknak. Elsősorban társhatóságok és hivatalos szervek keresik meg, amennyiben saját eljárásukban az ügyfél lakóhelye nem ismert. A legtöbb megkeresést az Adóhatóságtól, Gyámhivataltól illetve önálló bírósági végrehajtóktól kapta az okmányiroda. Magánszemélyek általában bírósági eljárásuk kapcsán keresték meg az Okmányirodát, amennyiben az ellenérdekű fél tartózkodási helye ismeretlen és ez megakadályozza az eljárás lefolytatását.

|  |  |  |  |  |  |
| --- | --- | --- | --- | --- | --- |
| **Év** | **Forgalmi engedély** | **Törzskönyv** | **Személyi igazolvány** | **Lakcímkártya** | **Selejtezett személyi okmányok** |
| **Ideiglenes személyi igazolvány** |
| **2009** | 532 (100%) | 316 (100%) | 888 (100%) | 589 (100%) | 600 (100%) |
| **2010** | 391 (73,5%) | 160 (50,6%) | 1080 (121,0%) | 879 (149,0%) | 471 (78,5%) |

|  |  |  |
| --- | --- | --- |
| **Év** | **Útlevél** | **Adatszolgáltatás** |
| **2009** | 334 (100%) | 185 (100%) |
| **2010** | 270 (80%) | 216 (116%) |

Az egyik leggyakoribb ügytípus, a személyi igazolvány és ideiglenes személyi igazolvány számának alakulása diagramon szemléltetve:

Személyi és ideiglenes személyi igazolvány:

**Ügyfélkapcsolat, tájékoztatás**

Az ügyfélközpontú közigazgatás, a szolgáltató állam kialakításának egyik legfontosabb eleme az elektronikus ügyintézés. Virtuális ügyfélszolgálatunk a www.magyarorszag.hu címen megtalálható kormányzati portálon elérhető, amelyet egyre többen használnak, mint az időpontfoglalás legegyszerűbb módját. Az okmányirodán időpontfoglalás is működik, mely lerövidíti a várakozási időt az ügyfelek számára. Az irodában naponta körülbelül 40 időpontfoglalásunk van az összes ügytípus tekintetében.

A foglalásoknak még mindig kis száma történik az interneten keresztül (kb. 10 %), több mint 80%-át telefonon, a fennmaradó foglalásokat pedig személyesen intézik ügyfeleink.

Bizonyos ügytípusban (vállalkozói igazolvány) az ügy elindítására is lehetőséget nyújt az elektronikus rendszer. Mindezek mellett a www.martfu.hu és a www.nyilvantarto.hu internetes oldalon elhelyezett ügytípus leírások és letölthető nyomtatványok is segítik az ügyfeleket.

**Bevételek alakulása 2010-ben**

Közlekedésigazgatási területen 1.101.885 Ft keletkezett, mint önkormányzati díjbevétel. A bevételi összeg legnagyobb részét a forgalomból kérelemre történő ideiglenes, átmeneti és végleges kivonásért fizetett díj jelentette, melynek összege 586.400 Ft volt. Jelentős bevételt jelentett az érvényesítő címke kiadása és pótlása, 152.685 Ft értékben.

Népesség-nyilvántartási feladatai között látta el az okmányiroda az adatszolgáltatási tevékenységet, mely során a kiállított számlák alapján közel 20.000.-Ft önkormányzati bevétel keletkezett.

A központi költségvetésbe 8.675.000.-Ft-ot fizettek be az ügyfelek a martfűi okmányirodában lebonyolított ügyintézéseik során.

2011. júliusától 3 munkaállomásnál lesz lehetőség a bankkártyás fizetésre. A tapasztalatok azt mutatják, hogy egyre inkább elterjedt és elfogadott a bankkártyás fizetés.

A bankkártyás fizetés jelentősen csökkenti az ügyintézési időt, mivel nem kell a postára menni csekket befizetni, illetve az ügyintézőkre nehezedő adminisztrációs terhek is csökkennek.

**Szakmai továbbképzések**

Az Okmányirodából a tavalyi év során több alkalommal részt vettek a munkatársak a Közigazgatási és Elektronikus Közszolgáltatások Központi Hivatala által szervezett szakmai továbbképzéseken, valamint okmányirodai szakmai napokon.

**A Képviselő-testület működésével kapcsolatos feladatok**

A 2010. évben a Képviselő-testület összesen 18 ülést tartott. A csoport feladatkörében előkészítette a testületi üléseket, melynek során az aktuális félévi munkatervben szereplő, valamint az irodák által leadott napirendi pontok alapján összeállította a meghívót. A meghívót és mellékleteit továbbította az érintettek részére papíralapon, illetve elektronikus úton, továbbá – a zárt ülés anyagainak kivételével – gondoskodott a város honlapján történő megjelentetésükről.

Az ülések összehívásában fennakadás nem volt, általánosságban elmondható, hogy a képviselők az SZMSZ-ben előírt határidőben – az ülést megelőzően 8 nappal – megkapták a rendes ülések anyagait.

Az elektronikus információszabadságról szóló 2005. évi XC. törvény alapján kötelező a képviselő-testület és a bizottsági ülések meghívóit, illetve a közgyűlés elé kerülő előterjesztéseket a honlapon megjelentetni, amelynek a 2010. évben minden esetben maradéktalanul eleget tettünk.

* a Képviselő-testület 2010. évben 2 alkalommal tartott közmeghallgatást, amelyen az állampolgárok és a helyben érdekelt szerveztek képviselői közérdekű kérdést és javaslatot tehettek fel.
* A képviselő-testület 19 rendelet elfogadásáról döntött a tavalyi évben, amelyből 6 új rendelet megalkotására, 13 pedig valamely hatályos helyi rendelet módosítására vonatkozott. A határozatok száma 176 db volt.

Az Ivóvízminőség-javító Önkormányzati Társulás 2010. évben 7 ülést tartott, melyen 7 db határozatot hozott.

A csoport az ülést követően gondoskodott a jegyzőkönyv, az elfogadott határozatok, rendeletek kiadmányainak elkészítéséről, és továbbította azokat az érintettek részére. Figyelemmel kísérte továbbá a határozatok végrehajtását, amelyre vonatkozóan a lejárt határidejű határozatok végrehajtásáról szóló jelentésben folyamatosan jelentést állított össze a képviselő-testületnek.

A helyi önkormányzatokról szóló 1990. évi LXV. törvény, valamint az SZMSZ alapján a képviselő-testület nyilvános üléseiről 4 példányban készült el a jegyzőkönyv, amelynek 1 példánya megküldésre került a Jász-Nagykun-Szolnok Megyei Kormányhivatal részére, illetve egy-egy példány a Városi Művelődési Központ és Könyvtár, valamint a hivatal irattára részére. A nyilvános ülések jegyzőkönyvei elektronikusan is elérhetőek a város honlapján.

A könyvtárból érkezett visszajelzések szerint a város lakói időnként élnek a lehetőséggel és megtekintik a nyilvános ülésekről készített jegyzőkönyveket.

A csoport gondoskodik a helyi rendeletek kihirdetéséről, a módosításokkal egységes szerkezetbe foglalásáról, illetve nyilvántartja a képviselő-testület döntéseit.

A Képviselő-testület által elfogadott rendeletek kihirdetése a helyben szokásos módon minden esetben megtörtént a Hivatal hivatalos hirdetőtábláján való kifüggesztéssel. A kihirdetésre általában a rendelet elfogadását követő napon került sor.

**A bizottságok működésével kapcsolatos feladatok**

A Képviselő-testület a 2010. december 9-én megtartott ülésén módosította a SZMSZ-t, melynek során az állandó bizottságok számát a korábbi 4-ről 3-ra csökkentette. A bizottsági struktúra átrendeződése a feladat- és hatáskörök módosulását, bővülését is jelentette az újonnan létrejött bizottságok számára.

A csoport feladatkörében előkészítette bizottságainak az üléseit, részt vett az ülések lebonyolításában, megszerkesztette az ülések jegyzőkönyvét és a bizottság döntéseiről szóló iratokat.

Gondoskodott a bizottságok működésének zavartalanságáról, a jegyzőkönyv vezetéséről, a bizottsági munka megfelelő színvonalú segítéséről. Ez a leíró feladatokon túl szakértői jellegű munkát, illetve a szakosztályokkal történő együttműködést is igényel.

A tavalyi évben a bizottsági jegyzőkönyvek maradéktalanul megküldésre kerültek az illetékes hivatal részére illetve elektronikusan is megtekinthetőek a város honlapján.

**A bizottság működése 2010. évben**

A bizottságok összesen 44 ülést tartottak és 384 határozatot hoztak.

A szervezési csoport feladata a nemzeti ünnepek városi rendezvényei, valamint az önkormányzat által szervezett és megrendezett egyéb városi ünnepségek előkészítése és lebonyolítása.

A szervezési csoport végzi az iktatási, irattározási és postázási feladatokat.

***Polgármesteri Hivatal Hatósági Iroda – Művelődési és Népjóléti csoport***

A Művelődési és Népjóléti csoport - melyhez 5 fő tartozik - az alábbi feladatokat látta el 2010 évben:

- Biztosította a szociális és egészségügyi, közoktatási, közművelődési ágazathoz tartozó igazgatási feladatok előkészítését és a meghozott döntések végrehajtását.

- Ellátta az ágazatához tartozó hatósági feladatokat, valamint az Egészségügyi és Szociális Bizottság döntéseinek előkészítését és végrehajtását.

A csoport munkatársai megosztva végezték a szociális és gyermekvédelmi pénzbeli és természetbeni ellátásokkal, valamint a szociális szolgáltatások igényléséhez kapcsolódó, ügyintézést, a döntések előkészítését., végezték a jegyzői hatáskörbe tartozó gyámügyi feladatokat., foglalkoztak az ifjúságvédelemmel, bűnmegelőzéssel, kapcsolatot tartottak a civil szervezetekkel. A közoktatással, közművelődéssel, sporttal kapcsolatos feladatokat végezték.

2010-ben az egyes szociális ellátások száma és a kifizetett támogatások az alábbiak szerint alakultak :

|  |
| --- |
| **Pénzbeli szociális ellátások****2010. év** |
|  | **Fő** | **Összeg/év** |
| Aktív korúak ellátása | 208 | 38.583.000 |
| Lakásfenntartási támogatás | 263 | 14.028.000 |
| Ápolási díj | 39 | 12.553.000 |
| Átmeneti segély | 770 | 7.316.000 |
| Temetési segély | 12 | 220.000 |
| Súlyos mozgáskorlátozottak közlekedési támogatása | 52 | 774.000 |
| Szociális ösztöndíj és Bursa Hungarica ösztöndíj | 102 | 3.832.000 |

|  |
| --- |
| **Természetbeni szociális ellátások****2010. év** |
|  | **Fő** | **Összeg/év** |
| Köztemetés | 6 | 600.000 |
| Közgyógyellátás | 3 | 96.000 |
| Adósságkezelési szolgáltatás | 133 | 11.914.000 |

Egészségügyi szolgáltatásra való jogosultság

**Személyes gondoskodást nyújtó ellátások:**

Étkeztetés

Étkeztetést 2011-ben **110 fő** vette igénybe az étkeztetés és a kiszállítás költségeihez az önkormányzat **8.055.000.-Ft** –tal járult hozzá.

Házi segítségnyújtás

Az ellátási szerződés alapján működtetett házi segítségnyújtás mellett a faladatot a Szolnoki Kistérség Többcélú Társulása működtetésében is biztosítja az önkormányzat. A párhuzamos feladatellátás előnyös volt a lakosság számára.

Nappali ellátás

A nappali ellátás biztosítására a Szolnoki Kistérség Többcélú Társulása működteti a volt Mártírok úti általános iskola épületében kialakított idősek klubjában.

**Pénzbeli és természetbeni gyermekvédelmi ellátások:**

Rendkívüli gyermekvédelmi támogatás

Rendkívüli gyermekvédelmi támogatás 2011-ben **535 esetben** **4.803.000.-Ft** összegben került kifizetésre.

Rendszeres gyermekvédelmi kedvezmény

Rendszeres gyermekvédelmi kedvezményre jogosultaknak 2010 évben két esetben került kifizetésre támogatás átlagosan **307 fő** részére **3.428.000.-Ft** összegben.

Az ügyiratforgalom jelentős emelkedést mutat a társadalmi helyzetet leginkább prezentáló rendszeres pénzellátásoknál.

Az egészségügy területén végzett tevékenység főbb területei az egészségügyi intézmények munkájának koordinálása, az egészségügyi ellátás biztosítására irányuló intézkedések, ezen belül is jelentős volt az a Humán papilloma vírus elleni védőoltás megszervezése, amely 2010 évben is folytatódott.

2010 évben a csoport az alábbi témákban készítette elő és hajtotta végre az önkormányzat képviselő-testülete szociális és egészségügyi ellátásaival kapcsolatos döntéseit:

* gyermekvédelmi és szociális ellátásokról szóló rendeletalkotás.
* Martfű Város Önkormányzatának 2010. évi közfoglalkoztatási tervéről.
* A gyermekétkeztetés további működtetéséről.

- Az esélyegyenlőségi tervezetének véleményezéséről.

A Hatósági Iroda Művelődési és Népjóléti csoportjának feladatkörébe tartozik még a **közoktatási feladatellátással** kapcsolatos ügyek intézése. Ezt a feladatot 2010.-ben az irodai csoport művelődési és oktatási referense végezte. A munka meghatározó része volt az önkormányzati fenntartású közoktatási intézmények tevékenységét meghatározó intézményi alapdokumentumok felülvizsgálata, fenntartói elfogadásra, jóváhagyásra történő előkészítése, a jogszabály módosítások kapcsán szükséges intézkedések végrehajtásai. Feladata volt még az önkormányzat Oktatási, Művelődési, Sport, Civil és Egyházi Kapcsolatok Bizottsága munkájának segítése, valamint Szolnoki Kistérség Többcélú Társulása és a Jász-Nagykun-Szolnok Szakképzés-szervezési Társulás működéséhez kapcsolódó szervezési, adminisztrációs feladatok ellátása.

A csoport feladata a családok életének figyelemmel kísérése, a nevelési oktatási, szociális egészségügyi, művelődési kérdések, ezen belül felmerülő problémák komplex kezelése. Fontos feladat a hátrányos helyzetű és halmozottan hátrányos helyzetű gyermekek nyilvántartása, segítése.

A közoktatás a közművelődés és sport területén a következő meghozott fenntartói döntések előkészítésben vett rész a csoport 2010-ben:

- A Damjanich János Általános Iskola, Gimnázium, Szakképző Iskola és Kollégium Szervezeti és Működési Szabályzatának elfogadásáról.

- Játékvár Óvoda és Bölcsőde vezetői megbízás pályázati kiírása feltételeiről.

- A Jász-Nagykun-Szolnok Szakképzési-szervezési Társulás létrehozásáról és működtetéséről szóló megállapodás módosításáról.

- A Martfűi Városi Művelődési Központ és Könyvtár könyvtári állománygyarapítási összegének támogatására kiírt pályázati önrészének biztosításáról.

- A játékvár Óvoda és Bölcsőde Szervezeti és Működési Szabályzatának, Házirendjének és a bölcsőde szakmai programjának módosításáról.

- A Játékvár Óvoda és Bölcsőde alapító okiratának módosításáról.

- A Damjanich János Általános Iskola, Gimnázium, Szakképző Iskola és Kollégium alapító okiratának módosításáról.

- A Martfű Városi Művelődési Központ és Könyvtár Alapító okiratának módosításáról.

- Az Óvodai, általános iskolai és középiskolai indítható tanulócsoportok meghatározásáról.

- Mezőhék község önkormányzatával kötendő közoktatási, óvodai intézményfenntartó társulási megállapodás elfogadásáról.

- Bursa Hungarica Felsőoktatási Önkormányzati Ösztöndíjrendszerhez való csatlakozásról.

A jegyzői hatáskörbe tartozó gyámügyi feladatok területén az alábbi feladatokat látta el a csoport munkatársa:

Védelembe vételi eljárás 12 esetben indult 2010-ben iskolai, rendőrségi, valamint családsegítő szolgálat jelzésére. Védelembe vételre két esetben került sor. A jelzőrendszer hatékony működésének köszönhetően sikerült a veszélyeztetettség mértékét csökkenteni, így a 12 védelembe vételi eljárás során 10 esetben elegendő volt az alapellátást felajánlani a családoknak.

Az iskoláztatási támogatás jogintézményének létrehozásával 2010-ben új eljárásként az iskoláztatási támogatás folyósításának felfüggesztésére irányuló eljárásra két esetben került sor, a szülő figyelmét felhívta a gyámhatóság hogy az 50 igazolatlan hiányzás bekövetkeztekor milyen intézkedésekre kerül sor.

**Kereskedelemmel összefüggő feladatok**

Az elmúlt években olyan hatalmas mértékben változott meg a jogszabályi környezet, hogy az szinte valamennyi feladatkört érintette. A legfontosabb változásokat az jelentette, hogy a kereskedelmi tevékenységek végzésének feltételeiről szóló 210/2009. (IX. 29.) Korm. rendelet a kereskedelmi engedélyezésekkel kapcsolatosan teljesen új eljárási rendet vezetett be2009. október 1-jével.

A korábbi eljárással szemben abban az esetben, ha az ügyfél üzletet (vagy vendéglátóegységet) kíván nyitni, nyolc termékkör kivételével – melyek közül gyakorlati szempontból leglényegesebbek a dohánytermékek – nincs szükség a működési engedélyezési eljárás lefolytatására. Az ügyfél az üzletnyitásra irányuló bejelentés megtételét követően már meg is kezdheti a tevékenységet, pusztán a bejelentéssel eleget tesz a jogszabály által előírt kötelezettségének. A hatóság ezt követően nyilvántartásba veszi az üzletet, melyről egy igazolást ad ki.

Az új rendszer az utólagos ellenőrzésekre helyezi a hangsúlyt, amely azonban elsődlegesen nem a kereskedelmi hatóság, hanem a szakhatóságok – így például az építési hatóság, az ÁNTSZ, vagy a tűzoltóság – feladata. Amennyiben ezen szervek az utóellenőrzés során hiányosságokat tapasztalnak, azt jelzik a kereskedelmi hatóság felé, amely megteszi a szükséges szankciókat, mely keretében legsúlyosabb esetben az üzlet működésének korlátozására, illetve bezáratására is sor kerülhet.

Az új rendszer viszonylag rövid ideje – 2009. október 1-jétől – érvényesül, és bár az átállás hatalmas ügyiratforgalommal illetve adminisztrációval járt, arányaiban zökkenőmentesen zajlott le. Az ügyfelek részéről kedvező vélemények érkeztek az átalakított, lényegesen meggyorsított és egyszerűbbé vált eljárási renddel kapcsolatban. A kereskedők jogkövető magatartását dicséri, hogy az új rendszer szerinti utólagos ellenőrzést követő bezárásra nem, csak határidő kitűzése melletti hiányosság pótlására került sor, melynek a kereskedő minden esetben eleget tett.

A kizárólag üzletben forgalmazható termékekre, valamint az ilyen termékeket forgalmazó üzletek működési engedélyezésére vonatkozó szabályok alapján mindössze 8 terméknél szükséges működési engedély kiadása.

Az eljárás **a**lapjaiban nem változott a jogszabályi változást követően, azonban lényegesen kevesebb esetben fordult elő. Az ügyintézést sok esetben a külön engedélyek beszerzése lassítja.

A szolgáltatás felügyeletét ellátó hatóság a szolgáltatókról által vezetett nyilvántartás alapján a Kormány rendeletében meghatározottak szerint az interneten, bárki számára ingyenesen és korlátozásmentesen hozzáférhető módon, naprakészen közzéteszi. Ezek az adatok közérdekből nyilvánosak. 2009-ben az új rendelet bevezetésekor a nyilvántartások rögzítése nagyon időigényes feladat volt, hiszen több száz nyilvántartási lap rögzítésére került sor. Nyilvántartásaink az önkormányzat honlapján megtalálhatók és naprakészek.

A jogszabályi háttér betartását nehezíti, emiatt az ügyek intézésére való felkészülési időt hosszabbítja, hogy a kereskedelmi tevékenységek végzésének feltételeiről szóló 210/2009. (IX.29.) Korm. rendelet szorosan kapcsolódik többek között a szolgáltatási tevékenység megkezdésének és folytatásának általános szabályairól szóló 2009. évi LXXVI., valamint a környezet védelmének általános szabályairól szóló 1995. évi LIII. és a kereskedelemről szóló 2005. évi CLXIV. törvényhez.

2009. október 25-én lépett hatályba a szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X. 20) Kormány rendelet, mely **bevezette a szálláshely-üzemeltetési engedély kategóriáját**, valamint **egységes nyilvántartás vezetését írja elő** a szállodákra, panziókra, kempingekre, üdülőházakra, közösségi szálláshelyekre, egyéb szálláshelyekre, valamint falusi szálláshelyekre vonatkozóan (ez utóbbi típus településünkön nem található). A nyilvántartás adatainak aktualizálása, a szálláshelyek ellenőrzése a tavalyi év során teljes mértékben megtörtént.

**Kereskedelmi igazgatási feladatok ügyiratforgalma:**

2009-ben 511 üzlet „átfordítása” történt meg, ebből 411 kereskedő folytatott bejelentéshez kötött kereskedelmi tevékenységet, 100 kereskedő maradt kizárólag üzletben folytatható kereskedelmi tevékenységet folytató. Mind az 511 esetben végzéssel bekértük a kereskedők jogszabályban előírt nyilvántartáshoz szükséges adatait.

2010. folyamán 26 kereskedő jelentette be kereskedelmi tevékenységét. A bejelentést követően a kereskedelmi tevékenység nyilvántartásba történő felvétele megtörtént, ezután igazolás került kiadásra, melyet minden érintett szakhatóságnak megküldtük. 8 esetben változás került bejelentésre, míg 17 esetben szüntették meg a kereskedelmi tevékenységet.

6 db működési engedély kérelem érkezett, mely minden esetben engedélyezésre került. Ezekben az esetekben határozat illetve működési engedélyről szóló igazolás kiadására került sor. 4 esetben jelentettek változást, ekkor az új engedély kiadására előírt rendelkezéseket kellett alkalmazni. 3 esetben szűnt meg az üzlet, melyeknek egyszerűsített helyt adó határozat született.

Az adatmódosítás**,** ideértve bármely igazolásban/működési engedélyben szereplő adat megváltoztatását, így igen nagy gyakorisággal a nyitvatartási idő módosítását, valamint az üzemeltető személyében történő változást, az ún. „átadás-átvételi eljárásra”irányuló bejelentéseket jelenti. A szakhatóságok megkeresése mind megállapításnál, mind megszüntetésnél, mind módosításnál megtörténik. Leggyakrabban megkeresett szakhatóságok: ÁNTSZ, helyi építésügyi hatóság, MGSZH.

Ezen számok jelentős növekedést mutatnak a korábbi években tapasztaltakhoz képest – különösen akereskedelmi tevékenység bejelentése alapján lefolytatandó, igazolás kibocsátásával záródó eljárások - így elmondható, hogy a 2009. év folyamán lezajlott jogszabályváltozások hatása 2010-ben már markánsan jelentkezett. Megállapítható továbbá, hogy az előrejelzésekkel ellentétben a liberalizáció nem, hogy az ügyszám csökkenésével nem járt, hanem nagyfokú ügyforgalom-növekedést generált, amely arra utal, hogy a liberalizált jogi szabályozás megnövelte a vállalkozói kedvet.

**Méhészet:**

A méhészek, illetve vándorméhészek nyilvántartása naprakész.9 méhész tett bejelentést tevékenységéről, mely évek óta stagnáló tendenciát mutat. .Egy esetben került sor panaszkivizsgálására, mely során megállapítást nyert, hogy a polgármesteri hivatal részéről mulasztás nem történt. A méhész a vándorlást nem jelentette be, és permetezéskor emiatt nem kapott értesítést, így méhei elpusztultak. Hat alkalommal történt szúnyogirtás miatt permetezés, melyről minden a településre bejelentett méhésznek értesítést küldtünk.

**Városfejlesztési és Műszaki Csoport**

A műszaki irodát érintő külső ellenőrzések:

1. Az ellenőrzés időpontja: 2010. június 25.

 Ellenőrzést végző szerv: JNSZ Megyei Földhivatal

 Tárgy: TakarNet rendszer használata, az adatfelhasználás jogszerűsége, biztonsági előírások betartása.

 Vizsgált ügyiratszám: 130 db.

Megállapítások, naplóvezetési kötelezettségüknek eleget tesznek. Jogszabály nem írja elő a TakarNet rendszerből történő lekérdezésekről vezetendő napló formai és tartalmi elemeit, de az önök által vezetett naplóban minden olyan fontos adat szerepel, amely véleményünk szerint fontos.

Adó- és értékbizonyítvány kiállításához … tehát díjmentesen lekérdezhető a tulajdoni lap másolat … de csak abban az esetben, ha helyrajzi szám szerint történik a lekérdezés. (Név szerinti lekérdezés lehetőségére nem is vagyunk jogosultak. Nytv. 70.§.)

Jogszerűtlen lekérdezéssel érintett ügyek száma 7 db. (7db tulajdoni lap). (Önkormányzati ügyben nem, csak közigazgatási ügyekhez lehet térítésmentes tulajdoni lapot lekérdezni.)

 Az ellenőrzés időpontja: 2010. június 30.

 Ellenőrzést végző szerv: Észak-alföldi Regionális Államigazgatási Hivatal

 Tárgy: építéshatóság munkájának ellenőrzése.

* 1. Helyi építési szabályzat, helyi építészeti örökség védelmének szabályozása
	2. Martfű város építési szabályzatának és szabályozási tervének (HÉSZ) módosítása a vizsgálat évében megtörtént. A 7/2006.(IV.27.) önkormányzati rendeletet a 2/2010.(II.04.) önkormányzati rendelet módosította 2010. február 19-ei hatállyal. A vizsgálat időpontjában a HÉSZ egységes szerkezetben még nem jelent meg a város honlapján.
	3. Martfű város ellátási illetékességi területéhez tartozik még Rákócziújfalu település. Az ellátott település rendelkezik jóváhagyott HÉSZ-szel. Rákócziújfalu helyi építési szablyzata 9/2007.(XI.07.) önkormányzati rendelettel került elfogadásra. A HÉSZ megállapítása előtti egyeztetési eljárásokban az I. fokú építésügyi hatóság a módosítások során részt vett és szakmai munkájával elősegítette a HÉSZ magasabb szintű jogszabályokkal való összhangjának a biztosítását. Az építésügyi hatóság így eleget tett a többször módosított 343/2006.(XII.23.) Korm. rendelet (a továbbiakban: Korm.r.) 2.§.(1) bekezdésében előírt előzetes véleményezési kötelezettségének.
	4. A helyi építészeti örökség védelmének szabályozásáról a települések nem rendelkeznek, erre az Étv. 6.§-a hatáskört biztosít az önkormányzat számára, az építészeti örökség helyi védelmének szakmai szabályait a 66/1999.(VIII.13.9 FVM rendelet tartalmazza.
	5. A hatósági feladatok ellátásának személyi és tárgyi feltételeinek vizsgálata a Korm. r. ellenőrzés időpontjában hatályos előírásai alapján történt.
	6. A személyi feltételek vizsgálata

Az elsőfokú építésügyi hatóság kiadmányozója a jegyző, két fő köztisztviselő felsőfokú végzettséggel, valamint közigazgatási alap- és szakvizsgával rendelkezik, de építésügyi szakvizsgát tett munkatárs nincs köztük. Szakirányú képesítése mindkét főnek megfelel a Korm. r. 4. § (2) bekezdésében előírtaknak. Az építésügyi hatósági feladatot ellátó köztisztviselők alkalmazási feltételei (felsőfokú szakirányú képesítés, közigazgatási alap- és szakvizsga, szakmai továbbképzéseken való részvétel, szakmai gyakorlati idő, a helyettesítésnél megfelelő képesítésű köztisztviselő biztosítása) megfelel a Korm. r. 4-8. §-aiban előírtaknak. Az építéshatósági köztisztviselők betartották a Korm. r. 8. § (1) és (3) bekezdéseiben előírt összeférhetetlenségi előírásokat. Mindketten döntéselőkészítők, „*nem érdemi döntésű leveleket”* kiadmányozhatnak. Munkájukat egy fő adminisztrátor segíti.

2.2. A Korm. r. 4 § (4) bekezdése előírja, *hogy az építésügyi hatósági köztisztviselő kizárólag építésügyi hatósági feladatokat láthat el.* A köztisztviselők foglalkoztatásának területeit a 2007. szeptember 3-án kelt munkaköri leírások *II/b pontja és Egyéb feladatai* tartalmazzák. Eszerint a *foglalkoztatási követelmények nem teljesülnek,* mert beépítési kötelezettség elrendelése, helyrehozatali kötelezettség elrendelése, beültetési kötelezettség elrendelése az Étv. 29. §-a alapján településrendszeri feladatkörbe tartozik, amely *önkormányzati hatósági hatáskörben végezhető.*

A közlekedésigazgatási, energetikus, tűzvédelmi katasztrófa-elhárítási, honvédelmi és polgári védelmi feladatok ellátása, a településüzemeltetési és műszaki jellegű felügyelet ellátása, az önkormányzati beruházások előkészítése, lebonyolítása, a közterület-foglalással, közterület felbontással kapcsolatos feladatok végrehajtása, út, járda hálózat fejlesztés, parkfelújítás, játszótér felújítás, közműhálózat fejlesztés, építés, felújítás dokumentációinak előkészítésében való közreműködés ugyancsak *nem építéshatósági feladat.*

2.3. *A tárgyi feltételek vizsgálata*

A Korm. r. 5. számú mellékletében előírt minimális technikai feltétel biztosított: megfelelő teljesítményű számítógép 2 db van, 17”-os monitorral. A jogtár mindkét köztisztviselőnél rendelkezésre áll. Hatóságonként 1 db lézernyomtató szükséges, itt 2 db biztosított, illetve 1 db fénymásoló, mely hálózaton belül mindenki számára elérhető nyomtatás, fénymásolás és szkennelés számára. Digitális fényképezőgép 1 db van. Szintezőműszer van. Kézi lézertávmérő 1 db van, előírás: 2 köztisztviselőnként 1 db. A köztisztviselők saját gépkocsit használnak a helyszíni szemlékhez.

Az építéshatósági tevékenység *statisztikai számadatai 2009. évben az ellátási illetékességi területen* a következők:

* határozatok száma 136 db
* a kiadott határozatokból építési engedély határozat 23 db
* használatbavételi engedély határozat 34 db
* bontási engedély határozat 2 db
* fennmaradási engedély határozat 3 db
* kötelezés (bontás, átalakítás, helyreállítás) határozattal 2 db
* telekalakítási engedély 31 db
* építési munka bejelentés tudomásulvétele 0 db
* használatbavétel bejelentés tudomásulvétele 3 db
* visszavont határozatok 0 db
* módosított, kiegészített, kijavított határozatok 5 db
* végzések száma 9 db
* szakhatósági közreműködés 38 db
* jegyzőkönyvvel igazolt ellenőrzések száma 40 db
* bírságot kiszabó határozatok száma 1 db
* Állig. Hiv. másodfokú építéshatósági határozatok, intézkedések 0 db

*3.) Az előzetesen megadott szempontok alapján végzett vizsgálat megállapításai*

A vizsgálati időszakban az építésügyi hatósági eljárásokról, valamint a telekalakítási és az építészeti-műszaki dokumentációk tartalmáról szóló 37/2007. (XII. 13.) ÖTM rendelet volt hatályos, 2009. október 1. napjától pedig a 193/2009. (IX. 15.) Kormányrendelet irányadó az építésügyi hatósági eljárásokra.

A 2009. évi-egyes esetekben az erre az évre áthúzódó-építéshatósági munkát szúrópróbaszerűen ellenőriztük az ÖTM rendelet, a 85/2000. (XI. 8.) FVM rendelet és 2009. október 1-ét követően a Kormányrendelet alapján.

3.1. Általános észrevétel, hogy az ellenőrzött ügyiratok mintegy felénél (15-ből 7 esetben) az *értesítés nem történt* meg. A kiadott *határozatok rendelkező része az eljárási költségekről nem szól. A postázás időpontja az ügyiratokból nem állapítható meg ,* így az ügyintézési határidő betartása nem vizsgálható. Az engedély kiadása előtti *helyszíni szemle dokumentálása (318/2009. ügy kivételével) nem történt meg.*

*3.2. Telekalakítási engedélyek* közül tételes vizsgálatra került a *1634/2009.* és *3011/2009.* számú ügyirat. Az illetékbélyeg lerovása telkenként történt, figyelembe vették az önkormányzat személyes illetékmentességét. A telekalakítást engedélyező határozatok *indoklásában a hatóság nem tért ki arra, hogy a telekalakítás a HÉSZ vonatkozó szabályainak mennyiben felel meg.* A 3011/2009. ügyben a határozatból *hiányzik a hatáskört és az illetékességet megalapozó jogszabályi hivatkozás.* A kiadott határozatok határidőn belül készültek el.

*3.3. Építési engedélyeknél* ellenőrzésre került: a *626/2009., 1282/2009., 1636/2009., 1638/2009., 2422/2009.* és a  *3670/2009.* számú ügyirat (óvodaépület korszerűsítés-bővítés, lakóépület bővítések és tárolóépület átalakítás építési engedélye). Az illetékbélyeg lerovása és érvénytelenítése szabályos (önkormányzat illetékmentes). Tervezői nyilatkozatokat csatolták, a szakhatóságok eljárásba történő bevonása jogszerűen történt. Az ellenőrzött ügyeket ügyintézési határidőn belül intézte a hatóság. A jogszabályváltozást a hatóság megfelelően követte a *3670-2/2009.* számú határozatában. Az értesítendők köre a jogszabályoknak megfelelt, a tértivevények csatolva.

A fenti engedélyek *rendelkező része hiányos* volt,az eljárási költségekről való rendelkezést nem tartalmazzák. Az *indoklás ugyancsak hiányos,* a HÉSZ szabályainak teljesülését – a konkrét feltételek vizsgálatát – mellőzték, a hatóság hatáskörét és illetékességét megállapító jogszabályra történő utalás szintén hiányzik. A jogerősítés tekintetében a *626/2009.* és *3670/2009.* ügyeknél hiányzik a záradékolás. A fellebbezési jogról lemondó nyilatkozatokból hiányzik a határozat száma és a keltezés *(1282/2009. és 2422/2009).*

*3.4. Bontási engedélyek* közül ellenőrzésre került a *1282/2009.* számú ügyirat (bontás bejelentése). Illetékbélyeg lerovása és érvénytelenítése szabályos, tervezői nyilatkozat csatolva. A kiadott határozat határidőn belül (9 nap alatt) készült.

*3.5. Használatbavételi engedélyek* közül vizsgáltuk a *318/2009., 952/2009., 1636/2009., 1880/2009. és 2952/2009.* számú ügyiratokat. Az illetékbélyeg lerovása és érvénytelenítése szabályos, a felelős műszaki vezető és közművek nyilatkozatai csatolva. A helyszíni szemléről készült jegyzőkönyvek szerint az építmények használatra alkalmasak. A kiadott határozatok határidőn belül elkészültek, a rendelkező részből az eljárási költségről való rendelkezés hiányzik. A döntések indoklása, jogszabályai hivatkozása, az értesítendők köre jogszabályoknak megfelelt. Tértivevények csatolva, jogerősítés rendben. Az építmények rendeltetésszerű és biztonságos használatra való alkalmasságát a hatóság a helyszínen ellenőrizte, ennek tényét azonban csak egy esetben *(318/2009.* ügyben) dokumentálta.

*3.6. Fennmaradási engedélyek* közül vizsgáltuk a *1376/2009.* számú ügyet. A jegyző tiszaföldvári ügyben kijelölt hatóságként járt el, illetékességét a kijelölő végzés biztosítja, azonban erre nem történt hivatkozás a határozat indoklás jogszabályai hivatkozás részében. Az illetékbélyeg lerovása és érvénytelenítése szabályos, a felelős műszaki vezetői nyilatkozat csatolva. *A helyszíni szemle nincs dokumentálva.* Az ideiglenes használatot engedélyező határozat kiadása határidőn belül történt, a rendelkező rész szerint a bírságot az építési célelőirányzat számlájára kell befizetni. A számlaszám megfelelő, *az alap kezelője tévesen szerepel.* A kötelezett a bíróságot átutalással megfizette, ennek tényét igazolta. Ezt követően a hatóság a végleges használatbavételi engedélyt kiadta. E döntés *jogerősítő záradékkal nem lett ellátva.*

*4.) Szakhatósági közreműködés:* a vizsgált időszakban kiadott 38 db építésügyi szakhatósági állásfoglalásból tételes vizsgálatra került 3 db *(1055/2009., 3892/2009.* és *3920/2009.).* A kiadott *szakhatósági állásfoglalások nem tartalmaztak részletes indoklást, a HÉSZ övezeti előírásaira történő és a hatáskörre vonatkozó jogszabályi hivatkozásokat.* Ennek alapja 2009.09.30-ig a Ket. 45. § (1) bek. volt, miszerint a szakhatósági állásfoglalás indoklását az érdemi döntésre jogosult hatóság a határozatába foglalja. Ezt nyilvánvalóan akkor tudta megtenni, ha a szakhatósági állásfoglalás tartalmaz indoklást. Az indoklásnak pedig értelemszerűen része a jogszabályi hivatkozások, figyelemmel arra, hogy a szakhatósági közreműködés során a szakhatóság önálló hatáskörben önálló érdemi hatósági döntést hoz. 2009.10.01. után a Ket. 44. § (6) bek. kimondja, hogy a szakhatósági állásfoglalás tartalmára a határozatra vonatkozó rendelkezéseket kell alkalmazni, bizonyos eltérésekkel. Az ügyintézési határidőt a hatóság betartotta.

*5.) Kötelezést tartalmazó határozatok végrehajtása*

5.1.) A 2456/2009. ügyben a hatóság egy rákócziújfalui lakóépület nyilvánított életveszélyesnek 2009. július 6-án, amelynek a használatát megtiltotta és a tulajdonosokat bontásra kötelezte. A rendelkező rész tartalmazza, hogy a „határozat azonnal végrehajtandó, fellebbezésnek helye nincs”. Az indoklásban a helyszíni szemlén tapasztaltak alapján rögzítették a tényállást, jogszabályi hivatkozás az Étv. 34. § (1) bek. és a 47. § (2) bek. Az „azonnali végrehajthatóságot” nem indokolták, erre vonatkozó jogszabályi hivatkozás sincs a határozatban. 2009. augusztus 25-én a határozat végrehajtását rendelték el végzéssel. A végzés rendelkező része tartalmazza, hogy a lakóépületet az eltelt idő alatt nem bontották el, ezért a bontás 15 napon belüli végrehajtását rendelik el. A végzés azonnal végrehajtandó, fellebbezésnek helye nincs. Az indoklás utal a 2009. augusztus 13-án tartott helyszíni szemlére, amiről feljegyzés készült. A végzésben utalás van a végrehajtás módjára, ami hatósági végrehajtás és jelzálog bejegyzés, ezekre azonban nem került sor. A 2009. november 26-án készült helyszíni szemle jegyzőkönyv szerint a tulajdonos a bontásra kötelezésnek eleget tett azáltal, hogy az épület É-K-i homlokzatát visszabontotta és új alapozásra visszafalazza. Az életveszélyes épületrészt teljesen felújítja, ezzel az életveszélyt megszünteti. Újabb helyszíni szemléről nincs adat.

A határozatban *téves az Étv. 34. § (1) bek-re utalás,* ami engedélyezéssel kapcsolatos rendelkezés és *hiányzik az illetékesség alapját képező jogszabályra hivatkozás. Téves az önkéntes teljesítés elmaradása jogkövetkezményéről szóló tájékoztatás.* Erre a szövegszerű javaslatunk: „Amennyiben a kötelezettségének a fenti határidőben nem tesz eleget, a határozat végrehajtását rendelem el hivatalból, amelynek során felróhatóság esetén a kötelezett 5.000-500.000.-Ft-ig terjedő eljárási bírsággal sújtható. „Jelen esetben ez nem értelmezhető, mert a hatóság tartalmilag a határozat *fellebbezésére tekintet nélkül végrehajtását kívánta elérni, ami azonban szintén tévesen került alkalmazásra.* A Ket. Akkor hatályos 101. § (3) bek. szerint a határozat *fellebbezésre tekintet nélkül végrehajthatóvá nyilvűánításának van helye* egyebek mellett az a) pont életveszély esetén. A 101 § (4) bek. szerint a fellebbezésre tekintet nélkül végrehajthatóságot *külön indokolni* szükséges. A fellebbezésre tekintet nélkül végrehajthatóvá nyilvánításnak nem az a következménye, hogy nincs helye fellebbezésnek, hanem az, hogy a *fellebbezésnek nincs halasztó hatálya. A határozaton nincs jogerősítő záradék.* A fellebbezésre tekintet nélkül végrehajthatóvá nyilvánított határozataz általános szabályok szerint emelkedik jogerőre.

Az „azonnali végrehajtás” tartalmilag a teljesítési határidőre vonatkozó rendelkezés. A Ket. 130 § (1) bek. szerint ha a hatóság a döntés fellebbezésre tekintet nélküli végrehajtását rendeli el, a *végrehajtásról és a foganatosítás módjáról a döntés tartalmazó határozatban vagy végzésben kell rendelkezni.* Eszerint ilyen esetben nem kell külön végzésben elrendelni a végrehajtást, mert azt helyesen már az alaphatározatnak tartalmaznia kellett volna. A Ket. Indoklása szerint a végrehajtás elrendelésének az a célja, hogy a végrehajtás foganatosítható legyen és erről az érintettek értesüljenek figyelemmel arra, hogy a végrehajtás foganatosításához külön alakszerű végzésre nincs szükség. Eszerint a végzés rendelkező része a következő: „A .. számú határozat/végzés végrehajtását rendelem el.” A végrehajtást elrendelő végzésben nem lehet megismételni a határozatban foglalt kötelezést és különösen nem lehet újabb határidőt adni a teljesítésre. Az újabb határidő leteltéig ugyanis a határozat éppen, hogy nem lesz végrehajtandó, hiszen a végrehajthatóság egyik alapfeltétele a Ket. 127. § (1) bek. a) pontja szerint a teljesítési határidő letelte. Meghatározott cselekmény végrehajtása esetén a végrehajtási elrendelő végzés tartalmazhatja a Ket. 142. § szerint a végrehajtás módját, mint ahogy erre utalás van a végzésben. *A végrehajtást elrendelő végzés azonnali végrehajthatósága — helyesen: fellebbezésre tekintet nélküli végrehajthatósága —nem értelmezhető,* hiszen nem tartalmaz önálló kötelezést. *A végzésben már nem kell megismételni az alaphatározat jogszabályi hivatkozásait. Mind a határozat, mind a végzés tévesen tartalmaz a rendelkező részben jogszabályi hivatkozásokat,* ezeknek az indokolásban van a helyük. A rendelkezésre álló adatok alapján megállapítható, hogy a bontásra kötelezésnek a tulajdonos nem tett eleget, legfeljebb az életveszélyes állapotot hárította el az épület felújításával, az alaphatározat azonban nem erről rendelkezett. Ha az épület felújítható volt, akkor megalapozatlan volt a bontás elrendelése, ilyen esetben a jókarbantartási kötelezettséget, felújítást vagy az életveszély elhárítását lehetett volna elrendelni. A használat időleges, felújításig történő megszüntetésének teljesítéséről szintén nincs adat.

5. 2. A 912/2009. ügyben egy szolnoki melléképületet nyilvánított a hatóság életveszélyesnek és megtiltotta a használatát 2009. március 18-án. Az életveszélyt 30 napon belül kell megszüntetni és az épületet a tulajdonosoknak elbontani. A tényállás szerint a melléképületet lakás céljára használták, abban egy felnőtt és két kiskorú személy lakik. Az ingatlan egyik résztulajdonosa Szolnok MJV Önkormányzata. A teljesítési határidőt a résztulajdonos önkormányzat kérelmére 2009. május 8-án végzéssel meghosszabbították 2009. május 31-ig a Ket. 74.§-ra hivatkozással. 2009. június 29-én az eljárást szintén Szolnok MJV Önkormányzat kérelmére felfüggesztették a Ket. 32. §. alapján.

 A határozat tartalmi elemeivel és a fellebbezésre tekintet nélküli végrehajthatóságával kapcsolatos előző pontban foglalt megállapítások erre az ügyre is irányadók. Az ügyben a hatóság kijelölés alapján járt el, amire azonban a határozata indokolásában nem hivatkozott. Jelen esetben a kijelölés pótolta az illetékességi okot, amit a határozatnak egyébként tartalmaznia kell.

 Az akkor hatályos Ket. 74. §. (3) bekezdés szerint az ügyfél a teljesítési határidő lejárta előtt kérheti a teljesítési határidő megváltoztatását, ha rajta kívül álló ok lehetetlenné teszi a határidőre való teljesítést. A (4) bek. szerint a teljesítési határidő lejárta után az ügyfél ugyanezen okból igazolási kérelem benyújtása mellett kérheti az új határidő megállapítását. A rendelkezésre álló adatokból nem állapítható meg a kérelem benyújtásának időpontja (teljesítési határidő lejárta előtt vagy után) azonban döntést mindkét esetben indokolni szükséges, a teljesítési határidő lejárta után benyújtott kérelem esetében pedig az igazolási kérelmet is el kell bírálni. A teljesítési határidő meghosszabbítására csak az igazolási kérelem pozitív elbírálását követően kerülhet sor. Nem kifogásolható, hogy a teljesítési határidő meghosszabbításáról végzés formában döntöttek, mert az tartalmilag eljárási kérdésnek tekinthető. Ezen végzés ellen azonban a Ket. 98. §. (2)-(3) bek. alapján nincs helye önálló fellebbezésnek. 2009. június 29-én már nem volt folyamatban építéshatósági eljárás, mert az a határozat jogerőre emelkedésével befejeződött. Végrehajtási szakban már nem volt alkalmazható a Ket. 32.§. , ezért ennek alapján az eljárás felfüggesztésének nem volt helye. A végrehajtást kizárólag a Ket. 148. §. alapján lehet felfüggeszteni. Életveszélyes épület bontási kötelezettsége tárgyában az egyik tulajdonostárs halála és a póthagyatéki eljárás befejezése nem felfüggesztési ok, figyelemmel arra, hogy a kötelezettség a tulajdonosokat egyetemlegesen terheli, és az életveszély elhárítása érdekében a hatóságnak intézkedési kötelezettsége van, ilyen körülmények között hatósági végrehajtásnak is helye van. A fenti súlyos jogszabálysértések miatt a Hivatal külön felügyeleti eljárásban vizsgálja az ügyet.

6.) Ellenőrzési feladatok

 A jegyzőkönyvvel igazolt ellenőrzések száma 40 db volt. Az ellenőrzések döntő része a kiadott engedélyek kötelező helyszíni ellenőrzéséhez kapcsolódott, kisebb része bejelentésre történt. Az ellenőrzést követően építésügyi hatósági intézkedésre 2 esetben került sor. Ezek nagyobb része balesetveszélyes, rossz állagú épületeknél volt szükséges. A hatóság megállapítása szerint a tulajdoni viszonyok és az érintettek szociális helyzete miatt nehéz a kötelezések végrehajtása. Az esetek többségében csak a megfelelően hosszú határidők megadásával oldhatók meg humánusan.

7.) Másodfokú eljárás során új eljárás elrendelésére a vizsgált időszakban – az építésügyi hatósági statisztikának megfelelően – nem került sor.

8.) Az építésügy hatáskörébe tartozó nyilvántartások vezetése a nyilvántartásokról szóló 2008. január 1-jétől hatályos 255/2007.(X.04.) Kormányrendelet 7. §. (1) bekezdése alapján történik. A helyi építészeti értékek védelmével kapcsolatos nyilvántartásokat, a hatósági ellenőrzések nyilvántartását, az építésügyi hatósági eljárások során kiszabott építésügyi és eljárási bírságok, valamint azok behajtásának nyilvántartását számítógépes formában egy excel táblázatban kezelik. Egy összevont táblázatban szerepel minden ügy, intézkedés lényeges adata, a megjegyzés rovatban történik a rögzítése a nyilvántartási adatoknak. Az építmények nyilvántartása – ennek részeként a lakásépítéssel (megszűnéssel) kapcsolatos nyilvántartás csak a lakóépületekre vonatkozó adatokat tartalmazza, középületre, tervezőre, azbeszt tartalmú épületekre nem tartalmaz adatokat.

Az elsőfokú építésügyi hatóság Martfű város közigazgatási területéről rendelkezik kül- és belterületi földmérési alaptérképekkel.

**Építésügyi igazgatás**

* + 1. Az építéshatósági ügyintézők munkaköréből a nem építéshatósági feladatokat mellőzni kell a 343/2006.(XII.23.) Korm. r. 4.§.(4) bekezdése alapján, erre tekintettel a munkaköri leírásokat felül kell vizsgálni és ennek megfelelően módosítani. A felülvizsgálat során az egyéb jogszabályváltozásokra is figyelemmel kell lenni, amit folyamatosan kell követni.
		2. Az általános ügyviteli szabályok alapján az ügyiratok keltezése, kiadmányozása és postázásának időpontjának az ügyiratokból ki kell tűnnie.
		3. Az Étv. 53/A. §. (3) bek. a)-b) pontjai alapján az építésügyi hatóság a hivatalból indult eljárásban az ismert ügyfelet – a jogszabályban meghatározott esetekben, a kérelemre indult eljárásban a kérelmezőt és a kérelem benyújtásakor ismert ügyfelet az eljárás hivatalból történt megindításától, illetve a kérelem beérkezésétől számított – öt munkanapon belül értesíti az ügy iktatási számáról, az eljárás megindításának napjáról, az ügyintézési határidőről, ügyintézőjéről és az ügyintéző hivatali elérhetőségéről. A Ket. 29.§. (3) bek. szerinti értesítést az eljárás megindításáról alkalmazni kell, aminek az a célja, hogy a nem-kérelmező ügyfél ne a döntésből értesüljön arról, hogy eljárás volt folyamatban, és az eljárási jogaival már az elsőfokú eljárásban tudjon élni. Amennyiben a hatóság rövid időn belül tudna döntést hozni, akkor a szomszédokat határidő tűzésével indokolt értesíteni az eljárás megindításáról azzal, hogy pl. 8 napon belül észrevételt tehet, megtekintheti az iratokat stb. Ennek hiányában nem érvényesül a fenti jogalkotói cél. Több ügyfél esetében, akik esetlegesen ellenérdekeltekké is válhatnak, nem elsődleges szempont a gyors döntés, hanem a többi ügyfél jogainak a védelme is fontos.
		4. Építésigazgatási ügyekben – ide értve a telekalakítást is – az Étv. 34 .§.(3) bek. szerinti helyszíni szemlét kell tartani és – a Ket. 39.§. (1) bek. alapján – azt dokumentálni.
		5. A döntéseket az Étv. 38. §. (2) bekezdés értelmében jogerősítő záradékkal kell ellátni.
		6. Az építési engedélyezés során a HÉSZ előírásainak teljesülését az indokolásban rögzíteni kell.
		7. A szakhatósági állásfoglalásokat a Ket. 45. §. (1) értelmében indokolással és jogszabályi hivatkozással kell ellátni, amit az eljáró hatóságnak a határozata indokolásába bele kell foglalnia.
		8. Az építésügy hatáskörébe tartozó nyilvántartásokat a nyilvántartásokról szóló 255/2007.(X.4.) Kormányrendelet szerinti tartalommal kell vezetni.
		9. A hivatalból induló, kötelezés típusú ügyintézésre vonatkozó szakmai és eljárásjogi rendelkezések gyakorlati alkalmazásáról az építéshatósági ügyintézők belső továbbképzése szükség, különös tekintettel a végrehajtási eljárás elemeire.
		10. Életveszélyesnek nyilvánított épületek bontását haladéktalanul foganatosítani kell.
		11. A 912/2009. ügyet felügyeleti eljárásra fel kell terjeszteni a Kirendeltséghez.

Ügyiratforgalom alakulása 2009-2010.

|  |  |  |
| --- | --- | --- |
| **Ügyfajta** | **2009.** | **2010.** |
| Önkormányzati és ált. ig. (4) | 78 | 57 |
| - környezetvédelmi (E) | 13 | 8 |
| - építésügyi  | 513 | 471 |
| - kommunális igazgatás | 5 | 6 |
| Közlekedési és hírközlési igazgatás (F) | 18 | 3 |
| - közterület foglalás | 62 | 61 |
| Vízügyi Igazgatás (G) | 24 | 16 |
| Önkormányzati és területfejlesztési igazságügyi és rendészeti ig. (H) | 43 | 35 |
| Földművelésügy, állat- és növényegészségügyi igazgatás (M) | 12 | 14 |
| Honvédelem, katasztrófa védelmi igazgatás | 4 | 56 |

Kereskedelmi ig. idegenforg. 2 0 1

Lakásügyek (1) 0 1

**Építéshatósági tevékenység**

A tevékenység egy részét a jegyzői hatáskörbe utalt elsőfokú építésügyi hatósági feladatok teszik ki.

Az építésügyi hatósági munka tekintetében a 343/2006. Korm. rendelet mellékletében meghatározott illetékességi területen- Martfű és Rákócziújfalu közigazgatási területén látja el a következő feladatokat:

Elvi építési, építési, bontási, használatbavételi és fennmaradási engedélyezés, valamint az ezekkel összefüggő ellenőrzési és kötelezési eljárások lefolytatása, az ügyek kivizsgálása, építésügyi bírság kiszabása, behajtása.

Az elmúlt két évben a hatósági munka jelentős változásokon ment keresztül az általános eljárási és a szakmai szabályok év közbeni alapvető és több ízben történt módosulása miatt. Az építésügyi hatósági engedélyezés terén a 2010. évben, a 2009-ben átalakított rendszerhez képest is több esetben módosított, illetve újrafogalmazott hatósági intézményrendszert hozott létre.

Az engedélyezés szintjei a 2009. évhez képest alapvetően nem változtak, az egyes szintekhez tartozó építési tevékenységek köre 2010-ben ismét jelentősen módosult.

A bejelentés jogintézménye a hatóság oldaláról negyedszer változott alapjaiban, a korábbihoz képest ismét egyfajta eljárásrenddé alakult. A 2009. évi szabályozáshoz képest az építtetők bejelentési kötelezettségéhez tartozó adminisztrációs tevékenység a csatolandó mellékletek számának nagyarányú csökkentésével enyhült, ennek következtében a bejelentésből fakadó hatósági feladatok jelentősen megváltoztak, növekedtek.

A bejelentési eljárásoknál megnőtt a tervezők felelőssége. A becsatolandó tervdokumentációk hiányában a tervezői nyilatkozat hivatott igazolni, hogy a tervezett építési munka a jogszabályoknak és előírásoknak megfelel, beleértve ebbe azokat az eljárási és alaki szabályokat, amiket a jogszabály ezen eljárásokhoz rendel.

A bejelentés nyilvántartásba vételével, vagy annak elutasításával újra megjelenik a hatósági döntés ezekben az eljárásokban, majd a nyilvántartásba vétel fél éves érvényét követően az eljárás egy hatósági ellenőrzéssel zárul. Az ellenőrzés során a hatóság utólagosan vizsgálja mindazon szempontokat, melyeket az engedélyezési eljáráshoz kötött építési tevékenységek esetében előzetesen, az engedélyezési eljárási szakaszban, az építmény megvalósítása előtt vizsgált korábban.

A lakásépítésre vonatkozó adatok alakulása

|  |  |  |  |
| --- | --- | --- | --- |
| hatósági engedélyek(lakások) | 2005 | 2009 | 2010. |
| Építési engedélyek | 39 | 23 | 31 |
| Használatbavételi engedélyek | 20 | 34 | 27 |

A táblázat adatainál összehasonlításként a 2005. évet vettük figyelembe.

Az építési engedélyek tekintetében csökkenés, majd növekedés tapasztalható, míg a használatbavételi engedélyek tekintetében először növekedés, majd csökkenés tapasztalható.

Mindkét engedélyfajtánál Rákócziújfalu tekintetében volt magasabb az engedélyezés iránti kérelmek száma.

A jogszabályi változás következtében az eljárásrend szerint engedély nélkül (bejelentés alapján) végezhető építési tevékenységek köre elvileg csökkenthetné az építésügyi hatósági ügyirat forgalmat. A statisztikai adatok szerint azonban 2010-ben 3 alkalommal került sor építési tevékenység bejelentésének nyilvántartásba vétele.

A másodfokú építéshatóság 2009-ben 22, 2010-ben 6 esetben jelölte ki építéshatóságunkat eljáró hatóságként.

Az építéshatósági ellenőrzések az építési munkák végzésének, az építmények állapotának és rendeltetésszerű használatának vizsgálatára, valamint a szabálytalanul végzett építési munkák felkutatására vonatkoznak.

2009-ben 40 esetben került sor ellenőrzésre, ebből két esetben további intézkedésre volt szükség.

2010-ben 19 ellenőrzés történt, melyből 15 a jogerős és végrehajtható építési engedély birtokában végzett építési tevékenység ellenőrzése volt, 3 esetben a bejelentésben foglaltak nyilvántartásba vételét követően az építési tevékenység folytatása vagy megvalósítása jogszerűségének és szakszerűségének ellenőrzése történt, 1 esetben a jó karbantartási kötelezettség teljesítésének vagy a településképet rontó állapotú építmények helyreállításának ellenőrzése történt.

2010. január 1-től a telekalakítások tekintetében az engedélyezési hatósági tevékenység a szolnoki Körzeti Földhivatalhoz került, a jogszabály változás eredményeként a jegyzői hatáskörből kikerült ez az engedélyezési eljárás. Ezekben az eljárásokban az építésügyi hatóság szakhatóságként vesz részt.

2009-ben 31 esetben került sor telekalakítási engedély kiadására. 2010-ben nem került sor telekalakítási ügyben szakhatósági közreműködésre.

A hatósági iroda tevékenységi körében szereplő birtokvitás ügyekben az építési, műszaki követelmények meghatározásával járulunk hozzá az ügyek elintézéséhez.

Működési engedélyek tekintetében építésügyi szakhatósági nyilatkozat kiadását végezzük.

Személyi és tárgyi feltételek tekintetében megfelelünk a 343/2006. Korm. rendeletben foglaltaknak. Az ügyintézők a szakirányú felsőfokú végzettség mellett rendelkeznek az építésügyi közigazgatási szakvizsgával is, a tárgyi eszközök, úgymint számítógépek, szintező műszer, digitális fényképezőgép, mérőeszközök rendelkezésre állnak. A helyszíni ellenőrzésekhez saját gépjármű használata engedélyezett.

Az építéshatósági illetőleg más igazgatási tevékenység végzéséhez, pályázatok készítéséhez rendelkezünk TakarNet hozzáféréssel, mely minden területen jelentősen megkönnyíti az ügyintézők munkáját. A TakarNet-ről történő tulajdonlap lekérdezését, az ügyintéző által belső megrendelő lap kitöltése után végezzük.

A hatósági ügyintézés mellett az elmúlt időszakban a településrendezési terv és a helyi építési szabályzat módosítása során is jelentkeztek feladataink, úgymint belterületbe vonás, a módosítás véleményezése, hiányosságok, anomáliák megszüntetése. E feladatokat a városi főépítésszel együttműködve végeztük.

Környezetvédelmi feladatok

A jegyző környezetvédelmi államigazgatási hatósági feladatai között szerepelt korábban a zaj és rezgésvédelem, valamint a levegőtisztaság- védelmi tevékenység. A jogszabályi változások azonban a környezetvédelmi szakterületet sem kímélték és 2008-tól a zaj és rezgésvédelmi, 2010-től a levegőtisztaság- védelmi ügyek tekintetében a kistérségi jegyzőhöz telepítették a hatáskört. (esetünkben ez Szolnok Város jegyzőjét jelenti)

A hatáskör áttelepítése jelentősen nem befolyásolta a környezetvédelmi feladatok mennyiségének változását.

Az önkormányzati környezetgazdálkodási feladatok ellátása, valamint a jogszabályi előírásoknak való megfelelés érdekében végzett tevékenységek:

* II. Környezetvédelmi Program készítése, annak éves felülvizsgálata a jogszabályi előírásoknak megfelelően
* Hulladékgazdálkodási terv készítése
* Környezetvédelmi Alap felhasználásának tervezése az önkormányzat éves költségvetésében
* a település zöldfelületeinek karbantartásához, beültetéséhez végzett előkészítő munkák
* a „ Komposztálj Martfű” elnevezésű pályázat elkészítésében, valamint a megvalósításában való részvétel,
* a bezárt hulladéklerakó körül lévő talajvíz megfigyelő kutak évenkénti vízminőség vizsgálata,
* Öcsöd település gesztorságával a bezárt települési hulladéklerakó rekultivációjára irányuló kétfordulós pályázatban felmerülő feladatok ellátása,
* a lakosság számára évente az ingyenes elektronikai hulladékgyűjtés szervezése
* szelektív gyűjtőszigetek bővítésének szervezése ( 2011-ben megvalósult)
* folyamatos kapcsolattartás a Településellátó Szervezettel a közterületek karbantartása tekintetében

Egyéb feladatok

A csoport tevékenységi körébe tartoznak továbbá a közlekedéssel, vízügyi, energia ügyekkel kapcsolatos feladatok, valamint a katasztrófavédelmi igazgatási tevékenység, a játszóterek fenntartása, játszóeszközök jogszabályi előírásnak megfelelő felülvizsgálata, önkormányzati ingatlanvagyon vezetése, közterület foglalási engedélyek készítése, temető fenntartási, üzemeltetési feladatok ellátása, a polgármesteri hivatal munka, tűz és érintésvédelmével kapcsolatos faladatok koordinálása.

A felsoroltak közül rendszeres feladatellátást jelent a katasztrófavédelmi igazgatási, közterület foglalási engedélyezési tevékenység ellátása.

A játszótéri eszközök felülvizsgálata 2010-től két évente történik, addig azonban figyelemmel kell kísérnünk a biztonságosságukat, javításukat azonnal kezdeményeznünk kell.

Elenyésző számban foglalkozunk baleseti jegyzőkönyvek felvételével az Országos Egészségbiztosítási Pénztár JNSZ Megyei Irodája belföldi jogsegély kérelmére.

# **Városi Gyámhivatal**

A gyermekek védelme a gyermek családban történő nevelkedésének elősegítésére, veszélyeztetettségének megelőzésére és megszűntetésére, valamint a szülői vagy más hozzátartozói gondoskodásból kikerülő gyermek helyettesítő védelmének biztosítására irányuló tevékenység. A gyermekek védelmét pénzbeli, természetbeni és személyes gondoskodást nyújtó gyermekjóléti alapellátások, illetve gyermekvédelmi szakellátások, valamint a törvényben meghatározott hatósági intézkedések biztosítják. A gyermekvédelmi rendszer működtetése állami és önkormányzati feladat.

A gyámhivatal a gyermekvédelmi és gyámügyi feladat- és hatáskörök ellátásáról, valamint a gyámhatóság szervezetéről és illetékességéről szóló 331/2006. (XII.23.) Kormányrendeletben meghatározott feladatait Martfű, és az illetékességi területéhez tartozó Rákócziújfalu település vonatkozásában látja el. Rákócziújfaluban rendszeres ügyfélfogadást tart és a helyi gyámhatóság részére folyamatos szakmai segítséget nyújt, valamint a gyermekjóléti szolgálat által szervezett esetmegbeszéléseken is részt vesz.

A gyámhivatal által végzett gyermekvédelmi és gyámhatósági tevékenység alapvetően két fő életkori csoportra terjed ki: a kiskorúakra és fiatal felnőttekre, valamint a felnőtt korú népesség azon részére, mely szellemi állapota miatt cselekvőképességet korlátozó vagy kizáró gondnokság alatt áll.

Az elsőként említett demográfiai csoporttal kapcsolatos ügyek alapvetően két területet fednek le: a gyermekvédelmi gondoskodást (családbafogadás, ideiglenes hatályú elhelyezés, átmeneti, vagy tartós nevelésbe vétel) érintő ügyeket, valamint a gyermekvédelmi gondoskodástól független gyámügyi eseteket (kiskorúak vagyoni ügye, kapcsolattartás, örökbefogadás, gyermektartásdíj megelőlegezése, családi jogállás rendezése, kiskorúak házasságkötése).

Természetesen a két terület nem különül el minden esetben élesen egymástól, hiszen a gyermekvédelmi gondoskodással érintett kiskorúak egyéb gyámhatósági ügyei is a gyámhivatal hatáskörébe tartoznak.

Az intézkedésre váró ügyiratok száma mellett, az ügyek pszichikailag is rendkívül megterhelők (pl. gyermekek ideiglenes elhelyezése, átmeneti vagy tartós nevelésbe vétele, örökbefogadás engedélyezése, gondnokoltak ügyeinek intézése, vagyoni ügyekben történő döntések).

Egy-egy, a gyermek vagy a gondnokolt sorsát alapvetően meghatározó felelősségteljes gyámhivatali döntés meghozatalára legtöbb esetben széleskörű bizonyítási eljárást követően kerül sor.

Az életviszonyok változásával az ügyek összetettebbek, bonyolultabbak, az új élethelyzetek új gyámügyeket produkálnak, ezért a gyámhivatalnál rutinszerű ügyintézésre nem kerülhet sor.

2010. évben a gyámhivatalnál 805 db ügyirat keletkezett, melyből 156 iratot főszámra, 649 iratot alszámra iktattak. A gyámhivatal 185 db határozatot és 59 db végzést hozott, mely ellen egy esetben nyújtottak be fellebbezést, melynek során a másodfokú gyámhivatal a fellebbezést elutasította és az elsőfokú gyámhivatal határozatát helyben hagyta.

A gyámhivatal által hozott határozatok és végzések, valamint az ellenük benyújtott fellebbezések számát tekintve megállapítható, hogy a gyámhivatal döntéseinek túlnyomó része megalapozott, azokat az ügyfelek elfogadták.

A gyámhivatal feladatainak ellátása során együttműködik és rendszeres kapcsolatot tart a társhatóságokkal, a jegyzői hatáskörben eljáró gyámhatósággal, a jelzőrendszer tagjaival (bírósággal, ügyészséggel, rendőrséggel, védőnői szolgálattal, gyermekjóléti szolgálattal, nevelési-oktatási intézményekkel), területi gyermekvédelmi szakszolgálattal, közjegyzőkkel, földhivatallal, pénzintézetekkel. A kapcsolattartás elsősorban a konkrét ügyek intézése során valósul meg, azt az együttműködés és a kölcsönös segítségnyújtás jellemez.

**A gyermekvédelmi gondoskodás keretében végzett tevékenység**

Ha a gyermek felügyelet nélkül marad vagy testi, értelmi, érzelmi és erkölcsi fejlődését családi környezete vagy önmaga súlyosan veszélyezteti, és emiatt azonnali elhelyezése szükséges, a települési önkormányzat jegyzője, a gyámhivatal, valamint rendőrség, ügyészség, bíróság a gyermek ideiglenes hatályú elhelyezéséről intézkedik. A gyermek ideiglenesen a nevelésére alkalmas, azt vállaló különélő szülőnél, más hozzátartozónál, vagy ha ez nem lehetséges nevelőszülőnél, illetve gyermekotthonban helyezhető el. 2010-ben gyámhivatalunk nem hozott döntést ideiglenes hatályú elhelyezésről.

Abban az esetben, ha a gyermek fejlődését a családi környezete veszélyezteti és veszélyeztetettségét az alapellátással, valamint a védelembe vétellel nem lehetett megszüntetni, továbbá ha a gyermek gondozása családján belül nem biztosítható a gyámhivatal a gyermeket átmeneti nevelésbe veszi. A gyámhivatal a jegyző által hozott ideiglenes hatályú elhelyezést felülvizsgálja és dönt annak megszűntetéséről, vagy az átmeneti nevelésbe vételről. 2010. évben egy gyermek esetében került sor átmeneti nevelésbe vételre, a gyermek igazolatlan hiányzásai, illetve a szülői felügyelet hiánya miatt.

A gyámhivatalnál 2010. évben egy esetben került sor **védelembe vétel eredménytelensége** miatti eljárás lefolytatására. Az eredménytelen védelembe vételről szóló jegyzői döntés alapján a gyámhivatal a hivatalból indított eljárása során megteszi a hatáskörébe tartozó intézkedéseket. Az eljárás során a gyámhivatal megállapította, hogy a gyermek veszélyeztetettsége nem teszi szükségessé a hatáskörébe tartozó intézkedések megtételét, ezért a védelembe vétel fenntartása mellett az eljárást megszűntette.

2010. december 31-én nyilvántartott **átmeneti nevelésben lévő gyermekek** száma: 5 fő, melyből martfűi 4, míg rákócziújfalui 1 fő. Az év során a nyilvántartott átmeneti nevelésben lévő gyermekek száma az előző évhez képest - ami 4 fő volt - 1 fővel emelkedett. Tavalyi év során egy gyermek esetében kellett dönteni a gyermekvédelmi gondoskodás ezen formájáról. Év közben 2 gyermek átmeneti nevelésbe vétele örökbefogadás miatt szűnt meg és 2 gyermek vonatkozásában lakcímváltozás következtében gyámhivatalunk vált illetékessé.

A gyámhivatal a gyermeket tartós nevelésbe veszi, ha a szülő, vagy mindkét szülő felügyeleti jogát a bíróság megszüntette, a szülő, vagy mindkét szülő elhalálozott és a gyermeknek nincs szülői felügyeletet gyakorló szülője, a gyermek ismeretlen szülőktől származik, feltéve hogy a gyermek neveléséről kirendelt gyám útján nem lehet gondoskodni, illetve a szülő gyermeke örökbefogadásához az örökbefogadó személyének és személyi adatainak ismerete nélkül tett hozzájáruló nyilatkozatot, feltéve, hogy a gyermek ideiglenes hatállyal nem helyezhető el leendő örökbefogadó szülőnél.

2010. december 31-én nyilvántartott **tartós nevelésben lévő gyermekek** száma: 4 fő, melyből mind a 4 rákócziújfalui. Az év során a nyilvántartott tartós nevelésben lévő gyermekek száma az előző évhez képest - ami 7 fő volt - 3 fővel csökkent. 2010-ben 1 gyermek tartós nevelésbe vétele örökbefogadás miatt, 2 gyermek tartós nevelésbe vétele nagykorúságával szűnt meg.

A gyámhivatal az átmeneti, illetve a tartós nevelésbe vétel során a Jász-Nagykun-Szolnok Megyei Gyermekvédelmi Szakértői Bizottság szakértői véleménye alapján a gyermek speciális vagy különleges szükségletét figyelembe veszi a gondozási hely meghatározásánál.

Az átmeneti és a tartós nevelésbe vétel felülvizsgálata során a gyámhivatal a korábban elrendelt gyermekvédelmi intézkedés további fenntartásáról határozott.

A gyámhivatal nyilvántartása szerint 2010-ben átmeneti és tartós nevelésben lévő 9 gyermek közül 2 kiskorú gyermekotthonban, míg 7 kiskorú nevelőszülői családban nevelkedett.

A gyermekvédelmi gondoskodásban részesülő gyermekek után a gyámhivatal **gondozási díjfizetési kötelezettséget** 3 szülő részére állapított meg, gyermekenként 500,- Ft és 6.000,- Ft között, a szülők anyagi és szociális helyzetétől függően. A gondozási díjfizetésre kötelezettek alkalomszerűen tesznek eleget fizetési kötelezettségüknek. Az önkormányzat részére 2010. szeptember 30. napjáig az előírt gondozási díj: 1.268.100,- Ft ebből a befizetett gondozási díjak összege: 444.000,- Ft, a felhalmozott hátralék összege: 824.100,- Ft.

A befizetett gondozási díjak 60 %-át a Polgármesteri Hivatal a Jász-Nagykun-Szolnok Megyei Gyermekvédő Intézet és Gyermekotthon számlájára utalja át.

A szülői felügyeletet gyakorló mindkét szülő vagy a szülői felügyeletet egyedül gyakorló szülő kérelmére – a különélő másik szülő meghallgatásával – a gyámhivatal hozzájárulhat ahhoz, hogy a szülő egészségi állapota, indokolt távolléte vagy más családi ok miatt a gyermeket a szükséges ideig más, általa megnevezett család átmenetileg befogadja, gondozza és nevelje, feltéve, hogy a családbafogadás a gyermek érdekében áll.

2010. évben a gyámhivatalnál három eljárás indult **családbafogadáshoz** történő hozzájárulás ügyében. Mindhárom esetben a szülők életkörülménye, életvitele nem volt alkalmas arra, hogy gyermekeik nevelését, gondozását saját háztartásukban biztosítani tudják. Családbafogadó szülőként a gyámhivatal a nagyszülőket rendelte gyámul. A korábbi évben családba fogadott 3 kiskorú helyzetének felülvizsgálata során a szülő kérelmére a családbafogadás további fenntartásához járult hozzá a gyámhivatal. Két gyermek családbafogadása ügyében lakcímváltozás miatt más gyámhivatal vált illetéssé. Így 2010. december 31-én 4 családbafogadott kiskorút tartott nyilván a gyámhivatal, melyből kettő martfűi, kettő pedig rákócziújfalui.

A gyámhivatal **gyámot rendel** szülői felügyelet alatt nem álló gyermek részére. Nem áll szülő felügyelet alatt a gyermek, ha a gyámhivatal átmeneti vagy tartós nevelésbe vette, ha a családbafogadásához hozzájárult, illetve ha a bíróság harmadik személynél helyezte el. A gyámhivatal 2010-ben egy átmeneti nevelésbe vett gyermek, illetve három családbafogadott gyermek részére törvényes képviseletének és vagyonkezelésének ellátására rendelt gyámot.

A **gyámság alatt álló személyek** helyzetének figyelemmel kísérése, a gyámok tevékenységének rendszeres ellenőrzése, illetve kirendelése is a gyámhivatal feladatát képezi.

2010-ben 10 gyám (nevelőszülők, Jász-Nagykun-Szolnok Megyei Gyermekvédő Intézet és Gyermekotthon hivatásos gyámjai, családbafogadó szülők, illetve nagyszülők) látta el 15 kiskorú (átmeneti és tartós nevelt, családbafogadott gyermek, harmadik személynél elhelyezett gyermek) törvényes képviseletével, vagyonkezelésével kapcsolatos teendőket.

**A gyermekvédelmi gondoskodáson kívüli gyámügyek**

Apa adatai nélkül anyakönyvezett gyermek családi jogállásának rendezésére mind a gyermek születése előtt, mind pedig a gyermek születése után sor kerülhet. **A családi jogállás rendezése** leggyakrabban teljes hatályú apai elismerő nyilatkozat megtételével a gyermek születése előtt történik.

2010-ben 17 fő kiskorúnak rendeződött a családi jogállása a gyámhivatalnál. Teljes hatályú apai elismerő nyilatkozat felvételére 15 esetben a gyermek születése előtt, 2 esetben pedig a gyermek születése után került sor. Egy kiskorú családi jogállása apaság bírói úton történő megállapításával rendeződött, egy gyermek esetében pedig a gyámhivatal hozzájárult az apaság vélelmének megdöntése iránti perindításhoz.

A **kapcsolattartás** célja, hogy a gyermek és a kapcsolattartásra jogosult személyek (szülő, nagyszülő, nagykorú testvér) közötti családi kapcsolatot fenntartsa, a kapcsolattartásra jogosult szülő a gyermek nevelését, fejlődését folyamatos figyelemmel kísérje, tőle telhetően segítse. A kapcsolattartás formái a folyamatos és időszakos kapcsolattartás. A gyámhivatal a kapcsolattartást elsősorban egyezség létrehozásával rendezi.

2010. évben a gyámhivatalnál kezdeményezett **kapcsolattartási ügyek** száma 14, melyből 4 esetben a gyermekvédelmi szakellátásban lévő kiskorúaknak hozzátartozóikkal történő időszakos kapcsolattartásának engedélyezése valósult meg. A gyámhivatalnál 4 esetben került sor folyamatos kapcsolattartás szabályozására, 2 esetben pedig a folyamatos kapcsolattartás újraszabályozására. Egy esetben a kapcsolattartás újraszabályozása iránti eljárás megszűntetésre került, mivel a vérszerinti szülő a kérelmét visszavonta. Két esetben – a gyermekek titkos örökbefogadása miatt – a gyámhivatal megszűntette az anyai nagyszülő kapcsolattartási jogát. Egy esetben került sor időszakos kapcsolattartás ügyében végrehajtás iránti eljárás elutasítására.

2010. évben nem került sor bíróság, vagy gyámhivatal által már korábban szabályozott kapcsolattartási ügyben végrehajtási cselekmény alkalmazására.

 Sok éves gyámhivatali tapasztalat azt mutatja, hogy az elvált vagy különélő szülőknek gyermekükkel való kapcsolattartását a szülők egymás között próbálják rendezni és csak konfliktusok esetén fordulnak a gyámhatósághoz, illetve a bírósághoz. Az elmúlt évben is gyakran előfordult, hogy kapcsolattartási ügyekben a szülők meghallgatásával, tanácsadással, telefonon történő ügyintézéssel működött közre a gyámhivatal, de konkrét eljárás nem indult.

**Cselekvőképességet korlátozó gondnokság** aláa bíróság azt a nagykorú személyt helyezi, akinek az ügyei viteléhez szükséges belátási képessége a pszichés állapota, szellemi fogyatkozása vagy szenvedélybetegsége miatt – általános jelleggel, illetve egyes ügycsoportok vonatkozásában – tartósan vagy időszakonként visszatérően nagymértékben csökkent.

**Cselekvőképességet kizáró gondnokság** alá a bíróság azt a nagykorú személyt helyezi, akinek ügyei viteléhez szükséges belátási képessége – pszichés állapota vagy szellemi fogyatkozása miatt – tartósan teljes mértékben hiányzik.

Akit a bíróság cselekvőképességet érintő gondnokság alá helyezett, annak részére a gyámhivatal gondnokot rendel. Gondnokot rendelt továbbá a gyámhivatal azon személy részére, akit körülményei ügyeinek vitelében akadályoznak, különösen, ha ismeretlen helyen tartózkodik, vagy ismert helyen tartózkodik ugyan, de visszatérésében gátolva van.

A **cselekvőképességet érintő gondnokság alatt álló személyek** helyzetének figyelemmel kísérése, a gondnokok kirendelése, tevékenységük rendszeres ellenőrzése is a gyámhivatal feladatát képezi.

2010. december 31-én 19 cselekvőképességet érintő gondnokság alatt álló személyt tartott nyilván a gyámhivatal. Két személy vonatkozásában az önkormányzat alkalmazásában lévő, Kalóz Ferencné hivatásos gondnok, míg 17 személy esetében hozzátartozó látja el a gondnoki tisztséget. Cselekvőképességet kizáró gondnokság alatt 13 fő, míg cselekvőképességet korlátozó gondnokság alatt 6 fő áll. Két fő gondnokolt vonatkozásában gyámhivatalunk illetékessége lakcímváltozás miatt szűnt meg. 2010. évben 4 személy érdekében indított a gyámhivatal cselekvőképességet érintő gondnokság alá helyezés iránt bírósági eljárást, melyből egy eljárás még folyamatban van. 2010-ben a gyámhivatal gondnokság alá helyezés felülvizsgálata iránti eljárást két gondokolt vonatkozásában indított a bíróságon.

Ha a szülő, a gyám vagy a gondnok akár jogszabály vagy a gyámhatóság rendelkezése folytán, akár érdekellentét vagy más tényleges akadály miatt nem járhat el, a gyámhivatal **eseti gondnokot** rendel.

2010. évben eseti gondnok kirendelésére 8 esetben került sor. Egy esetben a gyámhivatal a cselekvőképességet korlátozó gondnokság alatt álló személy ingatlanvagyonának elidegenítésére vonatkozó jognyilatkozatot hagyta jóvá eseti gondnok közreműködésével. Három esetben büntetőügyben - a szülő és gyermek között fennálló érdekellentétre tekintettel - rendelt ki a gyámhivatal eseti gondnokot a kiskorú érdekeinek képviseletére.

Két esetben családi jogállás rendezése érdekében, apaság bírói úton történő megállapítása, illetve apaság vélelmének megdöntéséhez történő gyámhivatali jóváhagyás során került sor eseti gondnok kirendelésére.

Két ügyei vitelében akadályozott személy részére rendelt a gyámhivatal eseti gondnokot. A gyámhivatal három esetben az ügyfél ismeretlen helyen való távollétére tekintettel, a gyámhivatali határozat kézbesítése érdekében **ügygondnokot** rendelt. Négy esetben a gyámhivatal felmentette az eseti gondnokot, mivel a gondnok a kirendelésben foglalt feladatát teljesítette, és részére munkadíj került megállapításra.

A gyámhivatal az **ingó- és ingatlanvagyonnal rendelkező kiskorúak, gondnokoltak** vagyoni érdekvédelmét is folyamatosan ellátja. 2010-ben 3 esetben járult hozzá kiskorúak, illetve gondnokság alatt állók tulajdonát képező ingatlan elidegenítéséhez, megterheléséhez. A gyámhivatal eljárása során az ítélőképesség birtokában lévő kiskorú gyermeket, illetve a cselekvőképességet korlátozó gondnokság alatt álló személyt az őt érintő vagyoni ügyében minden esetben személyesen meghallgatta.

Nyilvántartás alapján az ingó- és ingatlantulajdonnal rendelkező kiskorúak, valamint gondnokoltak és azok vagyona 2010. évben a következők szerint alakult:

|  |  |
| --- | --- |
|  | **2010.** |
| Ingó- és ingatlantulajdonos kiskorúak | 44 |
| Ingó- és ingatlantulajdonos gondnokoltak | 8 |
| Gyámhatósági fenntartásos betétállománnyal rendelkező kiskorúak  | 12 |
| Betétben elhelyezett összeg összesen (ezer Ft) | 10.904  |
| Gyámhatósági fenntartásos betétállománnyal rendelkező gondnokoltak | 6 |
| Betétben elhelyezett összeg összesen (ezer Ft) | 6.883 |

A nyilvántartás szerint két gondnokolt személynek van gyámhatósági fenntartásos betétkönyvön kívül életbiztosítási kötvénye.

**Gyermektartásdíj megelőlegezésének** akkor van helye, ha a bíróság a tartásdíjat jogerős határozatában már megállapította és a gyermektartásdíj összegének behajtása átmenetileg lehetetlen, továbbá a gyermeket gondozó szülő nem képes a gyermek részére a szükséges tartást nyújtani, feltéve, hogy a gyermeket gondozó családban az egy főre jutó havi jövedelem nem éri az öregségi nyugdíj legkisebb összegének kétszeresét.

2010-ben 5 esetben - 6 gyermeket érintően - indultgyermektartásdíj megelőlegezése iránti eljárás. A megelőlegezett gyermektartásdíj folyósítását három gyermeket érintően 3 év időtartamra rendelte el a gyámhivatal. Három gyermek vonatkozásában az eljárás még folyamatban van. 2010. évben megelőlegezett gyermektartásdíj címén összesen 934.500,- Ft összeg került kifizetésre. Havonta általában 5-7 szülő részére folyósított gyermektartásdíjat a gyámhivatal, a megelőlegezett gyermektartásdíjban részesült gyermekek száma havonta általában 6-8 fő. A bíróság által megállapított és a gyámhivatal által megelőlegezett legalacsonyabb összegű gyermektartásdíj gyermekenként havonta 9.000.- Ft, míg a legmagasabb összeg 15.000.- Ft volt.

2010-ben három esetben – négy gyermeket érintően - került sor a megelőlegezett gyermektartásdíj folyósításának 6 hónapra történő felfüggesztésére. Két esetben azért került sor a folyósítás felfüggesztésére, mert a kötelezett gyermektartásdíj fizetési kötelezettségét közvetlenül teljesítette, egy esetben pedig azért, mert a gyermekeket a jegyző ideiglenes hatállyal a különélő másik szülőnél helyezte el. A felfüggesztést követően a gyámhivatal vizsgálatot folytatott a gyermektartásdíj továbbfolyósítása vagy megszűntetése tárgyában. A gyámhivatal két esetben a jogosult részére a megelőlegezett gyermektartásdíjat megszűntette, mivel a kötelezett folyamatosan teljesítette fizetési kötelezettségét. Egy esetben pedig a megelőlegezett gyermektartásdíj folyósításának lakcímváltozás miatti megszűntetésére került sor.

A gyermektartásdíj megelőlegezése, felfüggesztése tárgyában hozott határozat egy példányával a gyámhivatal értesíti az illetékes ügyészt, aki vizsgálatot indít a kötelezett szülő ellen gyermektartásdíj fizetési kötelezettség elmulasztása tárgyában.

A megelőlegezett gyermektartásdíjat a kötelezett a késedelmi kamatokkal együtt köteles az államnak megtéríteni. Így Martfű Város Jegyzője a gyermektartásdíjról, késedelmi kamatáról negyedévente tájékoztatja a kötelezett lakóhelye szerinti jegyzőt a hátralékos összeg, adók módjára történő behajtása végett.

A gyermektartásdíj megelőlegezése nem az önkormányzat költségvetését terheli, mivel az teljes egészében visszaigénylésre kerül.

Az **otthonteremtési támogatás** célja, hogy az átmeneti vagy tartós nevelésből kikerült fiatal felnőtt lakáshoz jutását, tartós lakhatása megoldását elősegítse, mértéke pedig függ a szakellátásban eltöltött időtartamtól és a fiatal vagyoni helyzetétől. A készpénzvagyonba a fiatal felnőtt árvaellátásából és keresményéből származó megtakarítást nem lehet beszámítani.

2010-ben otthonteremtési támogatás iránt a gyámhivatalhoz kérelem nem érkezett.

Az átmeneti vagy tartós nevelés megszűnése után - kivéve, ha a gyermeket örökbe fogadták - a gyámhivatal legalább egy év időtartamra elrendeli a gyermek és a fiatal felnőtt **utógondozását** feltéve, hogy az utógondozást a fiatal felnőtt maga is kéri. Az utógondozás célja, hogy elősegítse a gyermek, illetve a fiatal felnőtt családi környezetébe való visszailleszkedését, önálló életének megkezdését.

A gyermek utógondozását a gyermek lakóhelye szerinti gyermekjóléti szolgálat, a fiatal felnőtt utógondozását a gyermekotthon, vagy a területi gyermekvédelmi szakszolgálat látja el.

2010. évben utógondozás elrendelésére nem került sor. Egy gyermek esetében az utógondozás időtartamának lejárta miatt került sor annak megszűntetésére.

A gyámhivatal a fiatal felnőtt kérelmére, - illetve a gyermek nagykorúságának elérése előtt a gyám javaslatának figyelembevételével - elrendeli az **utógondozói ellátást**, ha a gyermek, illetve a fiatal felnőtt átmeneti vagy tartós nevelésbe vétele nagykorúvá válásával szűnt meg, és létfenntartását önállóan biztosítani nem tudja, vagy a nappali oktatás munkarendje szerint, vagy felsőfokú iskola nappali tagozatán tanulmányokat folytat, vagy szociális bentlakásos intézménybe felvételét várja. 2010-ben utógondozói ellátásthárom nagykorúvávált**,** középfokú tanulmányokat folytató fiatal felnőtt részére állapított meg a gyámhivatal. Az utógondozói ellátásban részesülő fiatal felnőtt közül egy nevelőszülőnél, kettő pedig gyermekotthonban tartózkodott. 2010-ben a gyámhivatal egy esetben – a fiatal felnőtt kérelmére - megszűntette az utógondozói ellátást. Egy fiatal felnőtt utógondozói ellátása 24. életévét betöltésével megszűnt.

Az **örökbefogadás** célja az, hogy az örökbefogadó, valamint annak rokonai és az örökbefogadott között családi kapcsolatot létesítsen és elsősorban az olyan kiskorúak családi nevelését biztosítsa, akinek szülei nem élnek, vagy akiket szüleik megfelelően nevelni nem képesek. Örökbefogadó csak az a teljesen cselekvőképes nagykorú személy lehet, aki személyisége és körülményei alapján – a gyámhivatal örökbefogadás előtti eljárása során hozott határozata értelmében – alkalmas a gyermek örökbefogadására.

Az örökbefogadásnak két formája van, nyílt és titkos. Nyílt örökbefogadásra 2010-ben nem került sor. Titkos örökbefogadás keretében két 2009. évben örökbefogadhatónak nyilvánított átmeneti nevelésben lévő, és egy tartós nevelésbe vett gyermek örökbefogadásának engedélyezésére került sor a gyámhivatalnál.

**Örökbefogadásra való alkalmasság megállapítása** iránti kérelmet a gyámhivatalhoz 2010-ben sem nyújtottak be örökbefogadni szándékozó szülők.

**Örökbefogadhatóvá nyilvánítás iránti eljárás** a gyermekvédelmi szakszolgálat, a gyermekotthon, a hivatásos gyám és a gyermekjogi képviselő kezdeményezésére, továbbá hivatalból indul. Az örökbefogadhatóvá nyilvánítás indoka az, hogy a szülő gyermekével önhibájából nem tart kapcsolatot és életvitelén, körülményein az átmeneti nevelés megszűntetése érdekében nem változtat, vagy a szülő fél éven át gyermekével semmilyen formában nem tart kapcsolatot. A gyámhivatalnál 2010. évben örökbefogadhatóvá nyilvánítás iránt eljárás nem indult.

2010-ben egy kiskorú vonatkozásában került sor előzetes **házasságkötési engedély** megadására.

Társhatóság, bíróság és rendőrség megkeresésére a gyámhivatal **környezettanulmányozást** végzett, többek között gyermektartásdíj megállapítása, gyermekelhelyezés, gyermekelhelyezés megváltoztatása miatt. Ezen kívül gondnoksági, gyámsági, gyermektartásdíj és gyermekvédelmi gondoskodás ügyében minden esetben az eljáró ügyintézők környezettanulmányt készítenek.

A gyámhatóság a jogszabályban meghatározott mind manuális mind számítógépes **nyilvántartásvezetési kötelezettségének** eleget tesz.

A gyámhivatal a hatósági munka során a gyermekek védelméről és a gyámügyi igazgatásról szóló többször módosított 1997. évi XXXI. törvény, a gyámhatóságokról valamint a gyermekvédelmi és gyámügyi eljárásról szóló többször módosított 149/1997. (XI.30.) Korm. rendelet, illetve a gyermekvédelmi és gyámügyi feladat- és hatáskörök ellátásáról, valamint a gyámhatóság szervezetéről és illetékességéről szóló 331/2006. (XII.23.) Korm. rendelet mellett a közigazgatási hatósági eljárás és szolgáltatás általános szabályairól szóló, módosított 2004. évi CXL. törvény rendelkezései szerint jár el.

A Jász-Nagykun-Szolnok Megyei Főügyészség a munkaterve alapján Martfű Város Gyámhivatalánál törvényességi vizsgálatot folytatott a gyermektartásdíj megelőlegezése tárgyában 2010. évben indult és jogerősen befejezett ügyekben. A főügyészség megállapította, hogy a hozott határozatok megalapozottak és törvényesek voltak, ügyészi intézkedés megtételére nem került sor.

2004. március 09. napján a családon belüli erőszakhoz kapcsoló gyermekvédelmi feladatok ellátására együttműködési megállapodást kötött a Szolnoki Rendőrkapitánysággal Martfű Város Jegyzője, illetve a Városi Gyámhivatal. Ezen megállapodás alapján érzékelhető, hogy az érintettek közötti együttműködés jelentősen hatékonyabbá vált.

Összességében megállapítható, hogy a gyámhivatal 2010-ben is a gyermekek, a fiatal felnőttek és a gondnokság alatt álló személyek érdekeit képviselve, a hatályos jogszabályok betartásával intézte a feladat- és hatáskörében tartozó ügyeket.

***Pénzügyi és Adóügyi Iroda***

A Pénzügyi és Adóügyi Iroda látja el Martfű Város Önkormányzata, az önkormányzat által fenntartott intézmények költségvetésének gazdálkodásával kapcsolatos feladatokat, illetve szakmai irányító jellegű tevékenységet, valamint az adóigazgatással és idegen behajtással kapcsolatos feladatokat.

Az iroda pénzügyi feladatai három, egymással szorosan összefüggő, jellegében mégis elkülönülő csoportra bonthatók:

* a képviselő-testület döntéseinek előkészítése,
* a költségvetés végrehajtása, gazdálkodási feladatok,
* az önkormányzat által fenntartott intézmények költségvetési gazdálkodásának irányítói felügyelete.

**A képviselő-testület döntéseinek előkészítése**

A jogszabályban meghatározott határidőkig benyújtásra került a képviselő-testület részére az önkormányzat 2010. évi költségvetési koncepciója és a költségvetési rendelet-tervezete.

A költségvetési rendelet a 2010. év során – figyelemmel kísérve a költségvetés alakulását – 6

alkalommal (illetve 2011-ben egy alkalommal, 2010. december 31-ei hatállyal) került módosításra.

A könyvvizsgáló véleménye szerint a költségvetési rendelet-tervezetek minden esetben a jogszabályban meghatározott tartalommal és szerkezetben készültek el. Az elfogadott költségvetési rendelet alapján határidőre elkészült a Magyar Államkincstár részére benyújtandó, a költségvetési előirányzatok összeállítására szolgáló nyomtatványgarnitúra.

A költségvetési előirányzatok év közbeni változásáról – jogszabálynak megfelelően – előirányzat analitikát kell vezetni. A nyilvántartásban a 2010. év során 1071 db előirányzat módosítást jelentő tétel rögzítése történt meg.

Önkormányzatunk 2010. évi költségvetése finanszírozási műveletek nélkül 1.622.369 e Ft előirányzattal, a Tiszazugi Ivóvízminőség-javító Önkormányzati Társulással együtt 1.629.221 e Ft előirányzattal került elfogadásra.

Az év folyamán előirányzataink a központi feladatok lebontása, valamint saját hatáskörű döntéseink alapján 2.099.641 e Ft-ra, a Tiszazugi Ivóvízminőség-javító Önkormányzati Társulással együtt 2.106.493 e Ft-ra módosultak.

Év közben a közgyűlés részére az alábbi tájékoztató anyagokat állította össze az iroda:

* Tájékoztató a féléves gazdálkodás helyzetéről.
* Tájékoztató a 2010. év háromnegyedéves helyzetéről – a 2011. évi koncepcióhoz kapcsolódóan.

A 2010. évi költségvetési gazdálkodás lezárásaként elkészítette a zárszámadási rendelet-tervezetet, mely tartalmazta az önkormányzati fenntartású intézményi pénzmaradványok jóváhagyására vonatkozó javaslatokat is.

Az iroda 2010. évi feladatai közé tartozott a 2011. évi költségvetési koncepció összeállítása a

rendelkezésre álló információk, az intézmények által benyújtott igények, illetve a gazdasági program 2011. évre vonatkozó irányelvei figyelembevételével.

**A költségvetés végrehajtása, gazdálkodási feladatok**

A képviselő-testület döntéseinek előkészítésén túl az osztály 2010. évi feladatainak meghatározó részét a költségvetés végrehajtása jelentette, amely az alábbiakat foglalja magában:

* a kiadási előirányzatok terhére történő kötelezettségvállalások nyilvántartásba vétele,
* a gazdasági események számviteli rögzítése,
* a Hivatal számviteli politikájának, számlarendjének, kötelezettségvállalási- értékelési- és leltározási, valamint a belső kontrollrendszer szabályzatának elkészítése,
* heti finanszírozási ütemterv és likviditási terv elkészítése a likviditás folyamatos biztosításához,
* kötelezettségvállalások pénzügyi teljesítése (utalványrendeletek elkészítése),
* banki és házi pénztári kifizetések,
* önkormányzat szabad pénzeszközök lekötése,
* a NAV felé történő adóbevallások elkészítése (áfa, rehabilitációs hozzájárulás),
* rendszeres és nem rendszeres személyi juttatások (megbízási díj, ápolási díj, tiszteletdíj, költségtérítés, költségátalány, étkezési jegy, bérlet, iskolakezdési támogatás, üdülési csekk, internet használati díj, telefonadó, deviza ellátmány, egészségügyi költségtérítés /szemüveg/, adóköteles természetbeni juttatás, jutalom, kitüntetés, díj stb.) számfejtése és annak pénzügyi teljesítése,
* kimenő és beérkező számlák analitikus nyilvántartása, negyedévenként adatszolgáltatás a
* főkönyvi könyvelés részére,
* vezeti a Hivatal, valamint az önkormányzat vagyonának analitikus nyilvántartását, egyezteti a vagyont a vagyonkataszteri nyilvántartással negyedévente (2010-ben a vagyonanalitikai egyedi nyilvántartó lapok száma 406 db),
* részt vesz a Hivatal eszközeinek és forrásainak leltározásában,
* ellátja az éves leltár kiértékelésével kapcsolatos feladatokat,
* vezeti az önkormányzat által nyújtott támogatások nyilvántartását és gondoskodik az elszámoltatásról (2010. évben összesen 49 db támogatási szerződés tételes pénzügyi elszámolása történt meg),
* ellátja a számlázási feladatokat, gondoskodik a bevételek beszedéséről
* különböző lakásfenntartási támogatás, átmeneti segélyek és albérleti támogatások pénzügyi teljesítése, önkormányzatot megillető rész visszaigénylése a Magyar Államkincstártól
* kötelezettségvállalás nyilvántartás vezetése,
* Európai Uniós projektek analitikus nyilvántartása,
* szabad pénzeszközök átmeneti lekötése,

Az iroda gondoskodik a kiskincstári feladatok ellátásáról az alábbiakban részletezettek szerint:

1. Éves költségvetési rendeletében az önkormányzat az önállóan működő költségvetési szervre vonatkozóan is meghatározza a

* személyi jellegű kiadásokat,
* munkaadót terhelő járulékokat,
* dologi jellegű kiadásokat,
* speciális támogatásokat,
* felújítási előirányzatot,
* felhalmozási kiadásokat
* bevételeket forrásonként, valamint a
* intézményi bevételi, illetve kiadási sarokszámát

Fenti előirányzatok kialakításához – az önkormányzat által megadott szempontok szerint – az önállóan működő költségvetési szerv az Kincstáron keresztül szolgáltat adatot a felügyeleti szervnek. Az önkormányzat költségvetési rendeletében meghatározott előirányzatokon belül az önállóan működő költségvetési szerv vezetője kialakítja a részelőirányzatokat a Kincstár bevonásával az önállóan működő intézményre vonatkozóan.

Az önkormányzat által jóváhagyott intézményi költségvetések alapján a Kincstár a megadott határidőn belül közreműködik az összevont költségvetés elkészítésében.

2. A negyedéves, féléves és éves intézményi számszaki beszámoló elkészítése a Kincstár feladata. A gazdálkodás szöveges értékelését a Polgármesteri Hivatal által megadott szempontok szerint az önállóan működő szerv készíti.

Az önállóan működő költségvetési szervre vonatkozó számviteli nyilvántartásokat és adatszolgáltatási feladatokat a Kincstár végzi.

Az analitikus és szintetikus nyilvántartások vezetése a Polgármesteri Hivatal Számlarendjében és Számviteli politikájában foglaltakkal összhangban történik a Polgármesteri Hivatal szabályzataiban meghatározottak szerint.

A Kincstár az előirányzatok nyilvántartását, módosítását és felhasználását oly módon köteles vezetni, hogy abból bármikor megállapíthatóak legyenek az önállóan működő intézményre vonatkozó adatok.

A Kincstár a Polgármesteri Hivatal Szervezeti és Működési Szabályzatában meghatározott gyakorisággal illetve az önállóan működő intézmény vezetőjének kérésére megjelölt és a kincstárral egyeztetett időpontjában tájékoztatja az önállóan működő szervet a bevételi és kiadási előirányzatok, valamint teljesítések adatairól.

Az önállóan működő közintézményt megillető pénzmaradvány megállapításához a Kincstár szolgáltat adatot a felügyeleti szerv felé.

Az önállóan működő szerv költségvetési előirányzatának módosítását – az intézmény vezetőjének egyetértésével – a Kincstár vezetője kezdeményezi a felügyeleti szervnél.

Kötelezettségvállalás csak ellenjegyzés mellett történhet. A kötelezettségvállalások ellenjegyzésére a felügyeleti szerv pénzügyi vezetője vagy az általa megbízott személy jogosult.

A jóváhagyott előirányzatok terhére vállalt kötelezettségek nyilvántartására a Hivatal Kötelezettségvállalási Szabályzatának megfelelően kerül sor.

A Hivatal által beszedett bevételek és teljesített kiadások módosított pénzforgalmi szemléletű kettős könyvviteli rendszerben kerülnek rögzítésre. A főkönyvi könyvelést – jogszabálynak megfelelően – analitikus nyilvántartásnak kell alátámasztania. Ennek biztosítása érdekében negyedéves időszakonként, illetve szükség szerint egyeztetés történik a feladatok keretgazdái, illetve az analitikát vezető dolgozók és a főkönyvi könyvelés között. A főkönyvi könyvelésben rögzített adatokból határidőre és a jogszabályi előírásoknak megfelelően elkészültek a képviselő-testület részére a költségvetés végrehajtásáról szóló éves és féléves beszámolók, illetve a háromnegyedéves teljesítésről a 2011. évi koncepció előterjesztésekor kapott tájékoztatást a közgyűlés.

Az Európai Unió támogatásával megvalósuló projektek számának bővülésével az ezek megvalósításához kapcsolódó, az iroda feladatkörébe tartozó pénzügyi és számviteli feladatok is növekednek (elkülönített könyvelés és nyilvántartás vezetése, számviteli eljárásrendek kidolgozása, az eredeti dokumentumok tárolása).

A feladatmutatók szerint járó normatív állami hozzájárulások és támogatások igénylése a Magyar Államkincstár Igazgatóságán, illetve az erre szolgáló [www.ebr42.otm.gov.hu](http://www.ebr42.otm.gov.hu) internetes portálon keresztül megtörtént. A feladatmutatók alapján megállapított normatív hozzájárulásokról és támogatásokról történő lemondásra április, július és október hónapokban volt lehetőség, míg a támogatások pótigénylésére kizárólag július hónapban kerülhetett sor. Az önkormányzat részére 2009. évben jóváhagyott, átutalt normatív állami hozzájárulással való elszámolási kötelezettségnek a 2009. évi beszámolási kötelezettség keretén belül kellett eleget tenni.

A helyben központosított közbeszerzés bevezetésével és működtetésével kapcsolatban felmerülő feladatok ellátása szintén az osztály feladatai közé tartozik, melynek keretében a közbeszerzési eljárások kiírásához szükséges felméréseket, adatbekérési és információszolgáltatási feladatokat lát el.

Egyéb szabad pénzeszköz lekötés az OTP Nyrt-nél, Wolksbank Zrt, Erste Bank Nyrt, Raiffeisen Bank Zrt-nél

- Kamat: 15.934 eFt

- Lekötések száma: 8 db

- Lekötött betét összege: 475.000 e Ft.

A költségvetési számla és az alszámlák pénzforgalma alapján 1316 eFt kamat realizálódott.

**A Hivatal működési költségei**

A Hivatalban kezelt feladatok kiadásai 585.840 eFt-ot jelentettek, melyből a szorosan vett hivatali működéshez kötődő kiadás 36,85%-ot tett ki. A kiadások túlnyomó része a foglalkoztatottak személyi juttatása és annak járuléka 72,83 %, a dologi kiadás 27,17% (irodák fűtése, világítás, rendelkezésre álló eszközök üzemeltetése, ügyintézés közvetlen költsége).

Fontosabb, működési kiadásokat jellemző adatok:

* az ügyintézői feladattal összefüggő irodai papírra, nyomtatáshoz, fénymásoláshoz szükséges festékekre: 2970 eFt
* villamos energiára 3027 eFt
* fűtésre 3077 eFt
* postaköltségre 4395 eFt

fordított a Hivatal 2010. évben.

**A pénzügyi csoport tevékenységét jellemző statisztikai adatok**

2010. évben kibocsátott számla: 518 db

Beérkezett szállítói számla: 2570 db

Banki utalások OTP terminálon keresztül: 45.495 db (jóváírás: 7842 db, terhelés: 37.653 db)

Pénztári kifizetések: 6633 db

Kötelezettségvállalás: 6942 db

Könyvelési tételek száma főkönyvre: 185.627 db

Rendszeres segélyben részesülők száma: 963 fő

Átmeneti segélyben részesülők száma: 1024 fő

Cafetéria szabályzatnak megfelelően 37 fő részére történő béren kívüli juttatások:

|  |  |
| --- | --- |
| **Cafetéria elemek** | **fő** |
| Meleg étkezési jegy | 36 |
| Internet használati díj | 23 |
| Iskolakezdési támogatás | 14 |
| Nyugdíjpénztári tagdíj | 1 |
| Üdülési csekk | 35 |

A csoport jelentős ügyfélforgalmat is bonyolított a 2010. évben:

* Munkáltatói igazolások kiadása.
* Ügyfél kérésére segélyek kiutalására vonatkozó igazolások.
* Szakosztályok részére átutalásokról szóló igazolások.
* Jelzálog törléséhez a tartozás rendezéséről szóló igazolások.
* Házi pénztári kifizetések.
* Folyószámla egyeztetések.
* Céljelleggel nyújtott működési és felhalmozási támogatások elszámolása.

**Kapcsolat a Magyar Államkincstárral**

A költségvetés tervezése és végrehajtása, beszámolás vonatkozásában több területen is kapcsolódott a csoport 2010. évi feladatellátása a Magyar Államkincstár.

A legfontosabbak:

* a központi költségvetésből származó források (normatív állami hozzájárulás, egyéb állami támogatások) igénybevétele a nettó finanszírozás keretében, valamint év végi elszámolása,
* a feladatmutatóhoz kötött normatív állami hozzájárulás megállapításához szükséges mutatószámok átadása a költségvetési évet megelőzően történt meg; év közben lemondásra április, július és október hónapban volt lehetőség, a pótigénylésre július hónapban az intézményi adatok összesítése alapján került sor,
* illetmények számfejtése,
* személyi juttatásokkal összefüggő köztartozások bevallása, befizetése,
* személyi juttatások elszámolásához bizonylat elkészítése,
* törzskönyvi nyilvántartás.

**A pénzügyi csoport informatikai háttere**

2004. január 1-je óta a POLISZ integrált pénzügyi rendszer működik az osztályon. Az ügyviteli

rendszeren belül az alábbi modulokat használják a csoportok:

* kötelezettségvállalás,
* pénzügy-folyószámla (szállítói számlák analitikus nyilvántartása, utalványrendeletek elkészítése, banki és pénztári kifizetések rögzítése, vevő számlák előállítása),
* pénzügy-számvitel (főkönyvi könyvelés),
* beszámolók (mérlegjelentés, beszámolók elkészítése), költségvetési műveletek (költségvetés tervezése, előirányzat módosítása, előirányzat analitika).

Az évközi változások szintén kézi kontírozással kerülnek a főkönyvi könyvelésben feladásra. A Hivatalnál a nem rendszeres személyi juttatásokat a Magyar Államkincstár által rendelkezésre bocsátott KIR3 programban kerülnek számfejtésre. Az osztályon történik még a különböző lakásfenntartási támogatás, átmeneti segélyek és albérleti támogatások pénzügyi teljesítése a WinSzoc nevű programmal.

**Szakmai továbbképzések**

A pénzügyi csoporton 2010. évben 1 munkatárs rendelkezett a Pénzügyminisztérium által regisztrált mérlegképes könyvelői végzettséggel. A számvitelről szóló 2000. évi C. törvény 152. §-ának (1) bekezdése alapján előírt kötelező.

A munkatársak részt vettek az évenként kötelező továbbképzéseken.

**Adóügyek**

A 2 fős adóügyi csoport ellátja Martfű város közigazgatási területén a jegyző hatáskörébe utalt adók, adók módjára behajtandó köztartozások megállapításával, nyilvántartásával, beszedésével, kezelésével, adóellenőrzésével, hatósági bizonyítványok kiadásával, valamint az információs szolgáltatással kapcsolatosan előírt feladatokat.

**Az adócsoportra jellemző statisztikai adatok**

Martfű Város Önkormányzata 2010. évi költségvetéséről szóló 1/2010.(II.04.) számú rendeletében meghatározott előirányzat szerint a 2010. évi adóbevételek 98,48 %-ban teljesültek. 2010. évben az adóbevétel 37.882 ezer Ft-tal több mint 2009. évben.

Az adóügyi munkatársak 2010. évben összesen 11.268 ügyben intézkedtek, ezekből
2.712 ügy zárult határozattal. Az összes ügyszám – tekintettel behajtási cselekmények megnövekedett számára – mintegy 10 százalékkal meghaladta a 2009. évit. A határozatok száma ugyanakkor 27 százalékkal csökkent, mivel az önadózás alá eső helyi adónemek esetében megszűnt a határozattal egyenértékű fizetési meghagyás adóhatóság általi kibocsátása.

Az adózók számát, illetve a tervezett és beszedett adó összegét az alábbi táblázat tartalmazza:

|  |  |  |  |  |  |
| --- | --- | --- | --- | --- | --- |
|  |  |  |  |  | adatok: ezer Ft-ban |
| **Megnevezés** | **2009. évi bevétel** | **Adózók száma (2010.)** | **2010.** |
| **eredeti előirányzat** | **tényleges bevétel** | **tényleges bevétel az előirányzat %-ában** |
| Építményadó | 36 457 eFt | 2 768 | 43 400 eFt | 43 048 eFt | 99,19% |
| Telekadó | 0 eFt | 1 | 8 700 eFt | 967 eFt | 11,11% |
| Vállalkozók kommunális adója | 4 735 eFt | 447 | 4 500 eFt | 4 779 eFt | 106,20% |
| Idegenforgalmi adó | 2 078 eFt | 1 | 3 000 eFt | 3 761 eFt | 125,37% |
| Helyi iparűzési adó | 529 101 eFt | 488 | 560 000 eFt | 557 652 eFt | 99,58% |
| **Helyi adók összesen** | **572 371 eFt** | **3 705** | **619 600 eFt** | **610 207 eFt** | **98,48%** |
| Termőföld bérbeadásból származó jövedelemadó | 20 eFt | 1 | 21 eFt | 20 eFt | 95,24% |
| Gépjárműadó | 36 474 eFt | 1 711 | 38 000 eFt | 37 093 eFt | 97,61% |
| **Átengedett központi adók összesen** | **36 494 eFt** | **1 712** | **38 021 eFt** | **37 113 eFt** | **97,61%** |
| **Bírság, pótlék** | **2 255 eFt** | **79** | **1 400 eFt** | **1 682 eFt** | **120,14%** |
| **Mindösszesen** | **611 120 eFt** | **5 496** | **659 021 eFt** | **649 002 eFt** | **98,48%** |

**Rövid áttekintés a 2010. évről**

A jogszabályi környezet 2010. évi változásai, valamint a kedvezőtlen makrogazdasági viszonyok következtében országos szinten tapasztalható visszaesés Martfű város esetében a 2010. év adóbevételeit tekintve – szerencsére – még nem volt észrevehető: a 2009. évhez viszonyítva kissé nőttek a bevételek csak az eredeti előirányzathoz képest történt némi elmaradás. (Az összes adóbevétel a 2009. évihez képest 6,2 %-kal nőtt, ugyanakkor az eredeti 2010-es előirányzatnak csak a 98,48 %-ára teljesült.)

Hozzá kell tenni azonban, hogy Martfű város esetében is jelentős adóbevétel-csökkenés keletkezett volna, ha az iparűzési adót tekintve az egyik legjelentősebb adózó 2010. évben (2009. évre) elszámolt iparűzési adója nem alakult volna kedvezően.

Jogszabályi változás miatt 2010. évtől a helyi iparűzési adót az állami adóhatóság szedte volna be és ellenőrizhetetlen módon osztotta volna vissza a településeknek. Az állami, ill. önkormányzati adóhatóság közötti átadás-átvételhez mind az önkormányzati adóhatóság, mind az adóalanyok igyekeztek minél tisztább, az átadást megkönnyítő helyzetet teremteni, a megnövekedett számú egyeztetések folyamatosak voltak. Az adózók túlfizetéseiket jellemzően visszakérték.

A helyi iparűzési adóval kapcsolatos egyes törvények módosításáról szóló 2010. évi LVII. törvény a helyi iparűzési adóval kapcsolatos adóztatási feladatokat 2010. június 28-tól maradéktalanul visszaadta az önkormányzatoknak. Megismétlődött az átadás-átvételi folyamat, csak ezúttal ellentétes irányban. Az önkormányzati adóhatóság látóköréből kiesett közel fél év kissé bonyolultabbá tette az iparűzési adóval kapcsolatos ügyintézést, melynek utóhatásai esetenként még máig is érezhetők.

Az iparűzési adóhoz hasonlóan a vállalkozók kommunális adója esetében sem következett be adóbevétel-visszaesés, a válság ellenére a települési szintű foglalkoztatási mutatók hasonlóak az egy évvel korábbihoz. Igaz, az egyes szektorokat tekintve történt bizonyos átrendeződés:
a településünkön régóta meghatározó szerepet betöltő cipőiparban foglalkoztatottak létszáma tovább csökkent, ám ezt a kiesést szerencsére pótolta a többi iparágban végbement ugyanilyen mértékű létszám-növekedés. Elsősorban a szerszámgép-gyártás, illetve fémmegmunkálás, fémipari szolgáltató ipar területén emelkedett a foglalkoztatottak létszáma.

A 2008. évben kirobbant válság hatásai máig érződnek az adózás területén.

 Legsúlyosabban az építőipari, valamint áruszállítással foglalkozó – és ezekkel kapcsolatban álló – vállalkozásokat érinti a visszaesés.
Sok a megrendelések hiányában bajba került vállalkozó, a csőd- és felszámolási eljárások száma is megemelkedett. De számos ilyen veszélytől nem fenyegetett adózó eredményén is észrevehető a tartós visszaesés.

A vállalkozások száma körülbelül az előző évi szintjén van, a kiesők, megszűnők helyett hasonló számban mindig alakulnak újak. Főleg az egyéni vállalkozásoknál figyelhető meg, hogy sok újonnan vállalkozásba kezdett adózó néhány hónapon belül megszünteti tevékenységét. (Ők többnyire kényszervállalkozók, és a remélt sikeres eredmények elmaradása, illetve veszteségek miatt gyorsan megszűnnek.)

A 2010. évi adóbevételek egyes adónemek közötti arányát az alábbi diagram szemlélteti:

A táblázat az adónemenkénti változást mutatja 2009. évhez képest.

 *ezer forintban*

|  |  |  |  |
| --- | --- | --- | --- |
| Adónem | 2009. év | 2010. év | Változás %-ban |
| Építményadó | 36 457 eFt | 43 048 eFt | 118,08% |
| Telekadó | 0 eFt | 967 eFt | \* |
| Vállalkozók kommunális adója | 4 735 eFt | 4 779 eFt | 100,93% |
| Idegenforgalmi adó | 2 078 eFt | 3 761 eFt | 180,99% |
| Helyi iparűzési adó | 529 101 eFt | 557 652 eFt | 105,40% |
| Termőföld bérbeadás jövedelemadója | 20 eFt | 20 eFt | 100,00% |
| Gépjárműadó | 36 474 eFt | 37 093 eFt | 101,70% |
| Bírság, pótlék | 2 255 eFt | 1 682 eFt | 74,59% |

Az adóbevételek arányát az egész költségvetés tükrében az alábbi diagram szemlélteti:

**Az adóügyi csoport feladatainak ismertetése**

Az adóügyi munkatársak feladata a Képviselő-testület által – a helyi adókról szóló 1990. évi C. törvény felhatalmazása alapján – elfogadott helyi adó rendeletekben meghatározottak végrehajtása, az egyes adóalanyok adókötelezettségének teljesítéséhez szükséges feltételek megteremtése, valamint az adózással összefüggő valamennyi – a munkaköri leírásokban alaposan részletezett – kapcsolódó feladat ellátása.

A csoport – a város honlapján állandóan elérhetővé tett helyi adókkal kapcsolatos anyag folyamatos karbantartása mellett – a szükséges időpontokban további tájékoztatást nyújt az adózók részére, hogy adókötelezettségeiket pontosan és határidőre teljesíteni tudják.

2010. évben az adóalanyok külön levélben kaptak tájékoztatást az adókötelezettséget érintő jogszabályi változásokról (különös tekintettel az állami és önkormányzati adóhatóság közötti hatásköri változásokra), a 2010. évtől változásként belépő feltöltési kötelezettségről szóló bevallási kötelezettségről, illetve bevallási határidőkről és a nyomtatványok elérhetőségéről.

**Az egyes adónemek részletezése**

**Építményadó**

2010-ben az építkezések számának stagnálása alig növelte az adózók számát a 2009. évihez képest. Az újonnan belépett adózók részben olyan magánszemélyek voltak, akik ugyan már az építményadó bevezetésekor is adóalanyok lettek volna, ám a bevallást akkor elmulasztották és csak utólag pótolták. (Természetesen az adót visszamenőleg meg kellett fizetniük.)

Az, hogy az építményadó bevétel mégis 36.457 eFt-ról 43.048 eFt-ra emelkedett 2010. évben, egyrészt az egyik adóalany adótárgyának nagyfokú alapterület-növekedésének, másrészt a rendelet szerinti körzetek kialakításának és az ezzel együtt bevezetett adómérték-emelésnek volt köszönhető. Az eredeti előirányzat – kis mínusszal – csaknem pontosan teljesült.

**Telekadó**

Az adótárgyak száma ezen adónemben mindössze egy, ám ez ennek is jelentős összegű
(8.734 eFt) adót kellett volna eredményeznie. Az eredeti előirányzathoz (illetve kivetett adóhoz) képest mégis csak 11,11 %-ban realizálódott az adóbevétel.

Az adó behajtására tett kísérletek eddig eredménytelennek bizonyultak, emellett jogi tényezők is késleltetik a hátralék megtérülését.

**Vállalkozók kommunális adója**

A 2010. évi előirányzat 6,2 %-kal túlteljesült. Az előirányzat óvatos becslések alapján készült, nagyobb mérvű létszámcsökkenést valószínűsített. A tényleges adóbevétel ha minimális mértékben is, de meghaladta a 2009. évit.

A 447 adózó 2010. évben benyújtott bevallásainak száma 478 db volt. (A megszűnőknek két évről kell bevallást adni.)

Az Országgyűlés az egyes gazdasági és pénzügyi tárgyú törvények megalkotásáról, illetve módosításáról szóló 2010. évi XC. törvény 24. §-ával 2011. január 1-jétől megszüntette a vállalkozók kommunális adóját.

**Idegenforgalmi adó**

A 2010. évi előirányzat több mint 25 %-kal túlteljesült. Az előirányzat az előző év vendégforgalma alapján készült. Szerencsére a kereskedelmi szálláshelyek kapacitásának bővülése, valamint az idegenforgalmi hely programjai számának és színvonalának emelkedése kedvezően hatott a vendégek létszámára.

A 2009. évi 2.078 eFt-hoz képest 2010. évben 3.761 eFt idegenforgalmi adó bevétel keletkezett (80,99 %-os növekedés).

**Helyi iparűzési adó**

2010. évben az iparűzési adóbevétel a 2009. évihez képest 28.551 eFt-tal (5,4 %-kal) nőtt, ami az országos tendenciával ellentétes. Miközben az önkormányzatok jellemzően 2010. évi iparűzési adójuk visszaeséséről számoltak be, Martfű város esetében ez szerencsére nem következett be. (Ahogyan a fentebb olvasható áttekintésben is szerepel, az egyik „nagyadózó” kedvező 2009. adóévének köszönhető, hogy így alakult.)

Az eredeti 2010-es előirányzatnak 99,58 %-ára teljesült a 2010. évi bevétel. (Az eltérés mindössze 2.348 eFt.)

Az iparűzési adó a vállalkozók kommunális adójához hasonlóan önadózós adónem.
A 488 adózó 2010. évben benyújtott bevallásainak száma 567 db volt. (A megszűnőknek már a tárgyévről is el kell számolni, illetve a telephelyet létesítő év közben kezdők a várható adóelőlegeiket vallják be. Ezen kívül a feltöltési kötelezettségről is bevallást kell benyújtani a 2010. adóévtől kezdve.)

**Termőföld bérbeadásból származó jövedelemadó**

Ezen adónemnél az adózók továbbra is élnek a jogszabály adta mentességi lehetőségekkel és 5 évet meghaladó időtartamú bérleti szerződést kötnek, így adófizetési kötelezettségük nem keletkezik. A magánszemélyek termőföld bérbeadás utáni jövedelmének adóztatása az adózás rendjéről szóló 2003. évi XCII. törvény, valamint a személyi jövedelemadóról szóló 1995. évi CXVII. törvény alapján történik.

Ezen adónemben a 2010. évi bevétel is minimális, csaknem megegyezik az egy évvel korábbival.

**Gépjárműadó**

Az átengedett központi adók közül ez a legjelentősebb bevételt hozó adó.

A gépjárműadóról szól 1991. évi. LXXXII. törvény (Gjt.) alapján a személygépjárművek teljesítményük és koruk alapján adóznak. A tehergépjárművek, vontatók, pótkocsik, autóbuszok esetében megmaradt a súlyadatok szerinti adóztatás. 2010. évben mindkét adóztatási típusnál 15 %-kal növekedett az adó mértéke. A súly alapján adózó tételek esetében beépült a gépjárműadóba a légrugós, vagy azzal egyenértékű rugózási rendszerű járművek kedvezményes adómértéke, így azokat nem érintette az adómérték emelkedése.

2010. évben is a Közigazgatási és Elektronikus Közszolgáltatások Központi Hivatala által szolgáltatott adatok alapján történt a gépjárműadó kivetése.

2120 gépjármű adatait közölte a hivatal, melyeket az ügyintézőnek egyenként meg kellett vizsgálnia.

Az adómérték változása miatt február hónapban – a havi változásjelentőt követő határozatokat is beleszámítva – 2147 határozatot küldött ki az adócsoport az adózók részére.

Mentes az adó alól a súlyos mozgáskorlátozott személy, a súlyos mozgáskorlátozott kiskorú, a cselekvőképességet korlátozó (kizáró) gondnokság alatt álló súlyos mozgáskorlátozott nagykorú személyt rendszeresen szállító, vele közös háztartásban élő szülő – ideértve a nevelő-, mostoha- vagy örökbefogadó szülőt is – (a továbbiakban együtt: mentességre jogosult adóalany) a tulajdonában lévő egy darab, 100 kW teljesítményt el nem érő személygépkocsi után, ide nem értve a személytaxiként üzemelő személygépkocsit. Ha a mentességre jogosult adóalany adóalanyisága és adókötelezettsége az adóévben több személygépkocsi után is fenn áll, akkor a mentesség kizárólag egy, a legkisebb teljesítményű személygépkocsi után jár. (A Gjt. további mentességet biztosít még egyéb speciális adóalanyok részére is (pl. költségvetési szerv, társadalmi szervezet, egyház, stb.)

 2010. évben 53 gépjárművet mentesítettek ilyen jogcímen. Ezen ügyek külön adminisztrációt igényelnek, adóbevételt nem eredményeznek.

A végrehajtási tevékenység (különösen a Gjt. alapján történő forgalomból történő kitiltás, valamint a hátralék munkabérből történő letiltása) hatékony behajtást eredményezett.
A második félévi esedékességet követően fennálló hátralékból az év végéig több mint 5.810 eFt folyt be a gépjárműadó beszedési számlára.

Az adóévre előirányzott bevételi tervet – az intenzív végrehajtási tevékenység ellenére - nem sikerült teljes mértékben teljesíteni (97,61 %), mely főleg a fuvarozó vállalkozások fizetési képességének csökkenésével, ezzel együtt hátralékaik növekedésével magyarázható.

Az adóügyi munkatársak foglalkoznak az **adók módjára behajtandó köztartozások** végrehajtásával is. Ezek azok a más hatóságok által megállapított kötelezettségek (pl. helyszíni szabálysértési bírság, közigazgatási bírság, hulladékszállítási közszolgáltatási díj, államilag megelőlegezett gyermektartási díj, vízgazdálkodási érdekeltségi hozzájárulás, munkaügyi bírság, fogyasztóvédelmi bírság), amelyet a kötelezettek nem fizetnek be önként. A beszedett hátralékok csak részben képezik az önkormányzat bevételét, a megkeresések nagy részében a beszedett összeget át kell utalni a kimutató szerv számlájára.

Ebben az évben tovább növekedett azon ügyek száma, amelyek közigazgatási bírság behajtására irányuló megkeresést tartalmaztak. Ezek sajátossága, hogy korábban beszedésük esetén teljes egészében saját bevételt képeztek, jelenleg pedig közigazgatási bírsággá minősítve csak a beszedett összeg 25 %-a képezi az önkormányzatok bevételét, továbbá a közigazgatási bírságok másik fajtájából egyáltalán nem részesül az önkormányzat.

Megosztott bevételes bírságot 21 tételben, teljes egészében önkormányzati bevételt jelentő helyszíni szabálysértési bírságot pedig 30 tételben adtak át a rendőrhatóságok.

Az adóügyi iroda feladata az **adó- és értékbizonyítványok kiállítása**, amelyet kizárólag jogszabályi felhatalmazás alapján lehet kiadni hagyatéki eljáráshoz, gyámhatósághoz, bírósági végrehajtáshoz, adóvégrehajtáshoz. Ezen kívül az ingatlan tulajdonosa kérelmére, mely ebben az esetben illetékköteles (4.000,- Ft).

2010. évben 107 db adó- és értékbizonyítványt adtak ki. A forgalmi érték megállapításánál az illetékekről szóló 1990. évi XCIII. törvény rendelkezései az irányadók.

További feladata az adócsoportnak az **adóigazolások** (hatósági bizonyítvány köztartozásról) kiadása. Jellemzően az adóalany kérelmére adja ki az adóhatóság, ha annak valamely törvényi előírás alapján igazolnia kell a hatóság illetékességi területén fennálló köztartozását, ill. (jobbára) azt a tényt, hogy köztartozása nem áll fenn. Az adóigazolás felhasználásának célját az adózónak közölnie kell, amit az adóhatóság belefoglal a bizonyítványba. Az illetékekről szóló törvény szerint a bizonyítvány kiadása illetékköteles (2.000,- Ft, további példányok 600,- Ft/példány).

2010. évben 36 db adóigazolás került kiadásra.

A helyi adórendeletekben foglaltak betartása és betartatása érdekében az adóügyi iroda munkatársai **adóellenőrzési tevékenységet** is végeznek. A csoport idő hiányában nem tudott ideális mennyiségű, minden adózói körre kiterjedő szisztematikus ellenőrzést végezni, csak a legszükségesebbekre került sor. Két adózónál iparűzési és vállalkozók kommunális adóját érintően évekre visszamenőleges ellenőrzést végzett, 34 esetben pedig egyszerűsített ellenőrzéssel tett megállapítást. Az ellenőrzések következtében adóhiány nem került megállapításra, viszont 995 eFt mulasztási bírságot szabott ki az önkormányzati adóhatóság.

2010. évben a csaknem mindenki által érezhető nehéz gazdasági helyzet feltétlenül,
de a kissé romló fizetési morál is hozzájárulhatott ahhoz, hogy megnövekedett az adózók számláján nyilvántartott hátralékos állomány. Előtte soha nem tapasztalt mennyiségű (1121 db felszólítást) küldtek ki az adózók részére az adóügyi munkatársak.

Az adótartozások csökkentése érdekében 2010. évben az adózás rendjéről szóló 2003. évi XCII. törvény, valamint a bírósági végrehajtásról szóló 1994. évi LIII. törvény alapján az alábbi számú végrehajtási cselekményre került sor:

*- hatósági átutalási megbízás (azonnali inkasszó): 250 db*

*- járandóságból történő letiltás (munkabér/nyugdíj): 184 db*

*- ingó foglalás: 10 db (eredménytelen)*

Az **adóbehajtási tevékenység** eredményeként 14.491 e Ft adótartozás rendeződött.
Illetékesség hiánya esetén az adótartozások behajtása érdekében a társhatóságok megkeresése megtörtént. 2010. év végével 10 martfűi adóalany gazdasági társaság ellen folyt felszámolási eljárás. Az adó megtérülésének valószínűsége ezen esetekben szinte a nullával egyenlő, mivel a felszámolást vagy fizetésképtelenség, vagy a cég eltűnése miatt kezdeményezték. Az adó-, bírság- és pótlék tartozások teljesítése pedig a sor végén, az „e” és „g” kategóriákban kerül rögzítésre.

A hátralék folyamatos növekedését okozhatják azok az egyre növekvő számú társaságok, amelyek azért kerülnek felszámolásra, ill. törlésre, mert a csőd elől menekülve egyszerűen kivonulnak a gazdasági életből, eltűnnek, mindenfelé jelentős adósságot hagyva hátra maguk után. (Sajnos ez ma egyre terjedő gyakorlat a gazdasági társaságok között.)

A székhelyükön, telephelyükön ismeretlen gazdasági társaságokról a Jász-Nagykun-Szolnok Megyei Főügyészség felé az **adatszolgáltatás** 2010. évben is megtörtént.

Az egy évet meghaladó gépjárműadó tartozás miatt 2010. évben az adócsoport 6 esetben kezdeményezte a gépjármű forgalomból történő kivonatását.

**Képviselő-testület és bizottság elé készített anyagok**

Az adócsoport munkatársai közreműködtek a helyi adó rendelet-tervezetetek kimunkálásában, továbbá a vállalkozók kommunális adójáról szóló rendelet hatályon kívül helyezéséről szóló rendelet elkészítésében. Emellett a további adókkal kapcsolatos döntésekhez szükséges további háttéranyagot is biztosították.

**Társhatóságokkal, intézményekkel és egyéb szervezetekkel való kapcsolatrendszer**

Az adócsoport a munkavégzés során több társosztállyal, társhatósággal, megkereső szervvel napi kapcsolatban áll, ezek közül kiemelkednek az alábbiak:

- Okmányiroda (pl. gépjármű nyilvántartás);

- Műszaki Iroda (használatba vételi engedélyek);

- Hatósági Iroda (szabálysértési ügyek);

- NAV (adóazonosítók, számlaszámok, adóbevallási adatok, stb.);

- Megyei Egészségbiztosítási Pénztár (munkahelyi adatok);

- Rendőrség (szabálysértési, helyszíni- és közigazgatási bírságok);

- MÁK (számítógépes adóprogram, adatszolgáltatás, stb.);

Az adóhatóság célja, hogy (mintegy szolgáltató szerv) közvetlen kapcsolatot alakítson ki az adózókkal. Ennek megfelelően a hivatal nyitvatartási ideje alatt folyamatos az ügyfélfogadás.

A [www.martfu.hu](http://www.martfu.hu) internetes oldalon elhelyezett nyomtatványok, útmutatók, ismertetők segítik az ügyfeleket.

Adóügyekben a hitelesített elektronikus fogadórendszer ugyan még nincs kész, de segítséget nyújt az adóbevallások és egyéb nyomtatványok kitöltésében az elektronikus kitöltő (egyben ellenőrző) rendszer, melynek használatával sok, a bevallás során elkövethető hibát lehet kiküszöbölni.

**Pályázatok**

Az Európai Uniós és hazai forrásokkal kapcsolatos pályázatfigyelés, pályázatkészítés és lebonyolítás feladatait, a hatásköröket, a munkamegosztást és a belső ellenőrzést Martfű Város Önkormányzatának Képviselő-testülete szabályzatban rögzítette.

A pályázatfigyelés önkormányzati szinten szervezett feladat, ellátásáért az aljegyző felelős az önkormányzati intézményvezetőkkel, a hivatal irodavezetőivel és az állandó vagy eseti megbízású külsős szervezetekkel történő szoros együttműködésben.

A pályázatok elkészítésére, benyújtására, a támogatott projektek megvalósítására projektmenedzsmentet hozunk létre . A projektmenedzseri feladatokat az aljegyző, a pénzügyi vezetői teendőket a pénzügyi irodavezető, a szakmai irányítást a téma szerint érintett intézményvezető, hivatali irodavezető látja el. Az építési beruházással járó projektek megvalósításának bonyolítását, koordinálását a projektmenedzsmenttel együttműködve a műszaki csoport vezetője látja el.

A 2010. évben a következő uniós és hazai forrású projektek előkészítését, megvalósítását végeztük:

**ÉAOP- 5.1.1/E Martfű Városban szabadidőpark kialakítása**

A projekt célja az elavult játszóeszközök miatt balesetveszélyes és emiatt bezárásra került központi játszótér felújítása, korszerű játszó- és sporteszközökkel, zöldfelület és térburkolat felújítással.

A projekt összköltsége: 53.281.032.- Ft

Támogatás: 47.952.929.- Ft

**KÖZOP-3.2.0/b-08 Szolnok – Martfű kerékpárút Rákóczifalva – Rákócziújfalu – Martfű közötti szakaszainak megvalósítása**

A beruházás keretében 6979 m külterületi kerékpárút épül, mely csatlakozik a már megépített szakaszokhoz, így a megyeszékhelytől Martfűig biztonságos kerékpáros közlekedés válik lehetővé.

A projekt a társadalmi-gazdasági hatáson túl turisztikai és környezetvédelemi előnyökkel is jár.

A projekt összköltsége: 206.336.777.- Ft

Támogatás: 175.386.261.- Ft

**ÉAOP-3.1.2/A-09 A Munkácsy Mihály utca útburkolat felújítása Martfűn**

A beruházás a korszerű, kultúrált és biztonságos közlekedés megteremtését szolgálja . A felújítást megelőzően a Munkácsy út pályaszerkezete jelentősen megromlott, a burkolat nagyrészén kátyúk, repedések és nyomvályúk alakultak ki. A felújítás a közintézmények, kereskedelmi és szolgáltató egységek megközelítését javította.

A projekt összköltsége: 77.175.930.- Ft

Támogatás: 65.599.541.- Ft

**ÉAOP-4.1.3/D-09 Martfű Városi Művelődési Központ és Könyvtár infrastruktúra és szolgáltatás fejlesztése**

A projekt célja a közösségi terek fejlesztése, a közművelődési szolgáltatások számának növelése a város valamennyi korosztálya számára. A fejlesztéssel megújult a Művelődési Központ földszinti és emeleti aulája, a pódium terem és a terasz, mely színvonalas rendezvények színtere lesz majd. Felújításra kerültek a szociális helyiségek, megvalósult az épület akadálymentesítése.

A projekt összköltsége: 52.634.643.- Ft

Támogatás: 36.844.250.- Ft

**KEOP-4.4.0/A/09 Napelemes megújuló energia hasznosító rendszer telepítése Martfű város közintézményeiben**

A pályázat keretében öt önkormányzati intézmény (Városháza, Művelődési Központ, Általános Iskola, Munkácsy úti Óvoda, Kossuth úti Óvoda) épületén telepítettünk napelemet, csökkentve az energiaköltségeket, illetve szem előtt tartva a környezetvédelmi elvárásokat.

A projekt összköltsége: 68.995.250.- Ft

Támogatás: 41.397.150.- Ft

**KEOP-6.2.0/A/09 Fenntarthatóbb életmódot és fogyasztási lehetőségeket népszerűsítő, terjedésüket elősegítő mintaprojektek – Komposztálj Martfű!**

A projekt keretében lakossági komposztálást indítottunk el 220 háztartás bevonásával.

A projekt összköltsége:4.612.778.- Ft

Támogatás: 4.151.500.- Ft

**TIOP-1.1.1-07/1 A pedagógiai, módszertani reformot támogató informatikai infrastruktúra fejlesztése**

A projekt keretében két feladat-ellátási helyen (általános iskola, középiskola) 12 digitális tábla rendszerrel és 47 számítógéppel bővült az informatikai infrastruktúra.

A projekt összköltsége: 21.021.400.- Ft

Támogatás: 21.021.400.- Ft

**TÁMOP-3.1.4-08/2 Kompetencia alapú oktatás, egyenlő hozzáférés – Innovatív intézményekben – Együtt a piacképes tudásért a martfűi oktatási-nevelési intézményekben**

4 oktatási-nevelési intézményben (általános Iskola, középiskola, Munkácsy úti óvoda, Kossuth úti óvoda) bevezettük a kompetencia alapú oktatást. A projekt megvalósításával kapcsolatban mind a szakmai, mind pedig a tanulói, szülői visszajelzések pozitívak.

A projekt összköltsége: 63.999.992.- Ft

Támogatás: 63.999.992.- Ft

**KEOP-1.3.0/2F/09 Tiszazugi ivóvízminőség-javító projekt**

A projekt keretében 12 települési önkormányzat részvételével , Martfű gesztorságával közel 3 milliárdos beruházási költséggel kívánjuk az ivóvíz minőségét javítani.

A projekt összköltsége: (Martfű vonatkozásában) 195.435.575.- Ft

Támogatás: 162.418.941.- Ft

**Hazai forrású pályázatok**

**Kossuth úti óvoda homlokzatszigetelése, nyílászárók cseréje**

A projekt összköltsége: 19.155.335.- Ft

Támogatás: 12.450.968.- Ft

**Munkácsy úti óvoda homlokzatszigetelése, nyílászáró cseréje**

A projekt összköltsége: 16.012.500.- Ft

Támogatás: 12.810.000.- Ft

**Más települések gesztorságában, Martfű részvételével megvalósuló uniós projektek**

**TIOP-1.2.3/08 Könyvtári szolgáltatások összehangolt infrastruktúra fejlesztése a szolnoki kistérségben (Gesztor: Szolnok megyei jogú város)**

A projekt összköltsége: (Martfű vonatkozásában) 4.490.040.- Ft

Támogatás: 4.490.040.- Ft

**TÁMOP-3.2.4-08 Olvasással a jövőért a szolnoki kistérség könyvtáraiban (Gesztor: Szolnok megyei jogú város)**

A projekt összköltsége: (Martfű vonatkozásában) 8.501.491.- Ft

Támogatás: 8.501.491.- Ft

**KEOP-2.3.0/”F/09 A Szelevényi és az egykori Hunyadfalva-Kőtelek hulladékgazdálkodási rendszerbe tartozó települések szilárd hulladéklerakóinak térségi szintű rekultivációs programja**

**(Gesztor: Öcsök Község )**

A projekt összköltsége: (Martfű vonatkozásában a pályázati eljárás I. fordulójában - tervezés) 1.200.000.- Ft

Támogatás: 1.020.000.- Ft

**Jelenleg előkészítés előtt álló uniós projektek**

**KEOP-4.2.0-11 Napelemek telepítése az önkormányzati közintézményekre (Egészségház, középiskola)**

A Projekt tervezett költsége: 58, 5 millió Ft

**KEOP-4.2.0-11 Fűtéskorszerűsítés az önkormányzati közintézményekben (általános iskola, Munkácsy úti óvoda, Kossuth úti óvoda) – biomassza kazán**

**KEOP-4.9.0-11 Épületenergetikai fejlesztés az önkormányzati intézményekben (Egészségház, középiskola) megújuló energiahasznosítással kombinálva**

**ÉAOP3.1.2-11 Önkormányzati belterületi utak felújítása, parkolók építése (Lenin út, Május 1. út)**

**ÉAOP-3.1.3/A-11 Kengyel – Martfű külterületi kerékpárút építése**

**ÉAOP-3.1.3/A-11 Martfű – Cibakháza összekötő kerékpárút építése**

Tisztelt Képviselő-testület !

Kérem a beszámoló megtárgyalását és elfogadását.

Martfű, 2011. június 22.

 Balogh Edith

 címzetes főjegyző